text:
Ғалим, шағир һәм публицист Рәшит Шәкүргә – 80 йәш
ӨФӨ, 2017 йыл, 11 ғинуар./«Башинформ» мәғлүмәт агентлығы, Владимир Романов/. Башҡорт мәҙәниәтенең иң билдәле эшмәкәрҙәренең береһе – Рәшит Шәкүровҡа (псевдонимы – Рәшит Шәкүр) бөгөн 80 йәш тула.
Рәшит Закир улы Шәкүров 1937 йылдың 11 ғинуарында Әлшәй районының Яңы Абдрахман ауылында тыуған.
Ауылында ете йыллыҡ мәктәпте тамамлағандан һуң Октябрьский нефть техникумына уҡырға инә. Йәш егет «Альметьевскнефть» нефть-газ сығарыу идаралығында эшләп өлгөрә, Совет Армия сафында хеҙмәт итә, Башҡорт АССР-ның Министрҙар Советы ҡарамағындағы Радио һәм телевидение тапшырыуҙары буйынса комитетында хәбәрсе булып эшләй. Һуңынан Рәшит Закир улы Башҡорт дәүләт университетының филология факультетына уҡырға инә.
Уҡыуҙы тамамлағандан һуң 1965 йылда Рәшит Шәкүр «Совет Башҡортостаны» республика гәзитендә үҙ хәбәрсеһе, әҙәбиәт һәм сәнғәт бүлеге мөдире булып эшләй. Мәскәүҙә СССР Фәндәр академияһының Тел ғилеме институтында аспирантураны тамамлай, филология фәндәре кандидаты булып китә.
1972 йылдан алып Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институтында ғилми хеҙмәткәр, һуңыраҡ «Ағиҙел» журналында бүлек мөдире, республиканың Яҙыусылар союзы идараһында әҙәби консультант булып эшләй, аҙаҡтан ҡабат институтҡа төркөм етәксеһе булып ҡайта, бүлек мөдире вазифаһын башҡара. 1998 йылда филология фәндәре докторы булып китә, Башҡорт дәүләт педагогия университетының башҡорт теле кафедраһы профессоры сифатында уҡыта.
Хеҙмәт биографияһында «Башҡорт энциклопедияһы» ғилми нәшриәтендә бүлек мөдире, директор һәм баш мөхәррир булып эшләүе айырым урынды биләй. Уның редакцияһында «Башҡортостан» Ҡыҫҡаса энциклопедия сыға. Күп томлы «Башҡорт энциклопедияһы» концепцияһына нигеҙ һалына. 1998 йылдан алып «Ватандаш» журналының баш мөхәррир урынбаҫары булып эшләй.
Рәшит Шәкүрҙең тәүге «Йөрәгемдә — ҡояш» шиғырҙар йыйынтығы 1970 йылда сыға һәм уҡыусылар уны йылы ҡабул итеп ала. Артабан «Тауҙарым, далаларым», «Заманалар юлында», «Ыласындар оса бейектә» исемле китаптары донъя күрә. Һуңғыһында шағирҙың иң мөһим эштәре тупланған. «Быуаттар аманаты», «Арҙаҡлы башҡорттар», «Сыңрау торналар иле. Мәҡәләләр һәм очерктар», «Егерменсе быуат һәм башҡорттар» исемле китаптарында Рәшит Шәкүр быуаттар буйына йыйылып килгән йолаларыбыҙҙы дауам итеү һәм арттырыу өсөн янып-көйә. 1991 йылдан – ул республиканың Журналистар союзы ағзаһы, 1979 йылдан – Яҙыусылар союзы ағзаһы.
«Шиғриәт йондоҙо» монографияһы мәғрифәтсе Мифтахетдин Аҡмулланың ижади юлын тәрән өйрәнә. Рәшит Закир улының ғилми ҡыҙыҡһыныуҙар даирәһенә топономика кеүек фән өлкәһе лә инә. Уның «По следам географических названий» монографияһы бик һирәк осрай торған китап. Алты томлыҡ «Башkорт әҙәбиәте тарихы» редакцияһы ағзаһы ул. 400-ҙән ашыу ғилми хеҙмәт авторы.
Рәшит Шәкүр шағир Рауил Бикбаев менән Башҡортостан Республикаһы Гимнының авторы. Башҡорт композиторҙары уның һүҙҙәренә 50-нән ашыу йыр яҙған. Шағирҙың күпселек шиғырҙары рус, украин, ҡаҙаҡ, болгар, немец һәм башҡа телдәргә тәржемә ителгән.
Уның сценарийы буйынса фильмдар төшөрөлгән. Рәшит Шәкүр республиканың ижтимағи тормошонда ла әүҙем ҡатнаша.
Рәшит Закир улы Башҡорт АССР-ының атҡаҙанған мәҙәниәт хеҙмәткәре, Башҡортостан Республикаһының атҡаҙанған фән эшмәкәре. 2007 йылда уның һөҙөмтәле эшмәкәрлеге Салауат Юлаев ордены менән баһалана. Ул Мифтахетдин Аҡмулла, Рәми Ғарипов, Зәйнәб Биишева исемендәге әҙәби премиялар лауреаты.
2012 йылда «Ыласындар оса бейектә» китабы өсөн Рәшит Шәкүргә Башҡортостан Республикаһының Салауат Юлаев исемендәге дәүләт премияһы бирелә. Ул шулай уҡ БР мәғариф отличнигы.


c: text/html

text:
Фото:
Өфө торлаҡ төҙөлөшөндә коттедж ҡасабалары өлөшө артырға тейеш
Фото:
Өфөнөң төҙөлөш компанияларынан эксперттар, киләсәктә сафҡа индереләсәк торлаҡтың дөйөм күләмендә аҙ ҡатлы төҙөлөш арта барасаҡ, тип раҫлай. «Күсемһеҙ милек индикаторҙары» аналитика үҙәгендә ошондай мәғлүмәттәр яңғыраны. Тикшеренеү һөҙөмтәләренә ҡарағанда, ҡала эксперттары, төҙөүселәр яғынан да, ҡала халҡы яғынан да ҡаланан ситтәге торлаҡ сегментына талап арта, тип күрһәтә. Һис шикһеҙ, быға Башҡортостан Президентының һәм БР Хөкүмәтенең эконом-класлы аҙ ҡатлы торлаҡ төҙөлөшөн әүҙем яҡлауы ла булышлыҡ итә.
Эксперттар фекеренсә, киләсәктә республикала ойошҡан коттедж ҡасабалары өлөшөнөң артыуын көтөргә кәрәк. Әммә 2010 йылда артыҡ үҙгәрештәр булмаҫ, моғайын. Белгестәр баһалауынса, торлаҡҡа хаҡтар 2011-2012 йылдарҙа ғына арта башлауы мөмкин, унда ла аҡрынлап ҡына – йылына 10-15 процент кимәлендә.
Тикшеренеүҙәр Өфөлә һәм Силәбелә үткәрелде. Унда бөтәһе 18 компаниянан эксперттар ҡатнашты, уларҙан һигеҙе Башҡортостанда күсемһеҙ милек баҙары буйынса риэлтор хеҙмәтләндереүе күрһәтеүгә махсуслаша.

robotstxt: allowed

filter: keep


text:
Дыуан районында “Матбуғат байрамы” үтте
2010 йылдың беренсе ярты йыллығына ваҡытлы матбуғатҡа яҙылыу кампанияһы тамамланыуға ваҡыт аҙ ҡала. Бөтә республика буйлап гәзит-журналдарға яҙылыуҙы әүҙемләштереүгә йүнәлтелгән саралар үткәрелә. Дыуан районы үҙәге Мәсәғүт ауылында ла “Матбуғат байрамы” уҙғарылды.
Байрамда БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ, Башҡортостан Журналистар союзы, Федераль почта элемтәһенең Башҡортостан идаралығы, Балаҡатай, Дыуан, Ҡыйғы, Салауат, Мәсетле муниципаль райондары хакимиәте вәкилдәре, шулай уҡ республика гәзит һәм журнал редакцияларының баш мөхәррирҙәре, мәктәп директорҙары, уҡытыусылар ҡатнашты.
Район мәҙәниәт йорто фойеһында республика баҫмалары күргәҙмәһе ойошторолдо. Ошонда уҡ “Китап” нәшриәте продукцияларын һатып алырға, гәзит һәм журналдарға яҙылып, приз оторға мөмкин булды.
Осрашыуҙа ҡатнашыусыларға Дыуан районының тарихы һәм бөгөнгөһө тураһында видеофильм күрһәттеләр. Уҡыусылар алдында республика баҫмалары мөхәррирҙәре сығыш яһаны. Улар үҙ баҫмаларының спецификаһы, яңы рубрикалар һәм киләсәккә пландары тураһында һөйләне. Сығыш яһаусыларҙың барыһы ла, хәҙер балаларҙа һәм йәштәрҙә уҡыуға ҡыҙыҡһыныу тәрбиәләү айырыуса мөһим, тигән фекер белдерҙе. Декабргә планлаштырылған саралар – “Балалар һәм йәштәр матбуғаты аҙналығы” һәм “Милли матбуғат аҙналығы” – быға булышлыҡ итергә тейеш тә.


text:
Өфөлә меңдән ашыу кеше йырсы Вәсилә Фәттәхованы иҫкә алырға йыйыласаҡ
ӨФӨ, 2016 йыл, 15 апрель. /«Башинформ» мәғлүмәт агентлығы, Ләйлә Аралбаева/.
27 апрелдә Өфөләге Йәштәр һарайында йырсы, Башҡортостандың һәм Татарстандың атҡаҙанған артисткаһы Вәсилә Фәттәхованың иҫтәлегенә арналған концерт була. Концерттың «Яҙҙар һайын…» тип аталыуы йырсының йыл һайын йыр-моң һөйөүселәр өсөн тамаша үткәреүе хаҡында иҫкә төшөрә.
Концертта башҡорт һәм татар эстрадаһы йондоҙҙары: Айҙар Ғәлимов, Фәриҙә һәм Роберт Тимербаевтар, Нәзифә Ҡадирова, Фәдис Ғәниев һәм Лилиә Биктимерова, Алмаз Шәрифуллин («Айфара» төркөмө), Инсаф Ғәлимов, Ләйлә Һәм Рөстәм Ғәлиевтар, Наил Шәймәрҙәнов, Хәмдүнә Тимерғәлиева һәм башҡалар сығыш яһай. Концерттан килгән аҡса мәрхүмәнең балалары — Кәрим менән Камиләгә ярҙам итеүгә йүнәлтелә.
Сарала «Тыуған яҡ» йырының яңы варианты яңғыраясаҡ. Шулай уҡ Вәсилә Фәттәхованың «Ашығаһың» исемле һуңғы альбомының исем туйы буласаҡ.
Концертты «RADUS» продюсер үҙәге ойоштора. Билдәле продюсер Радмир Усаев әйтеүенсә, билеттар шунда уҡ һатылып бөткән.
Вәсилә Фәттәхова — популяр йырсы, «Тыуған яҡ», «Яңғыҙ миләш», «Атайым», «Әйтелмәгән мөхәббәтем» кеүек киң танылыу яулаған һәм башҡа йырҙарҙы башҡарыусы. 26 ғинуарҙа Өфөлә 37-се йәшендә ҡыҙы тыуғандан һуң вафат булды. Йырсының ваҡытһыҙ арабыҙҙан китеүе меңдәрсә кешене тетрәндерҙе.


text:
Халыҡты социаль яҡлау үҙәге барлыҡҡа киләсәк
Башҡортостан Хөкүмәте бойороғо менән республикала «Халыҡты социаль яҡлау үҙәге» дәүләт ҡаҙна учреждениеһы булдырыла. Уны ойоштороусы – БР Хеҙмәт һәм халыҡты социаль яҡлау министрлығы.
Ведомствоға 2 декабргә тиклем яңы учреждение уставын раҫларға һәм уны рәсми теркәү өсөн документтар әҙерләп бирергә, структураны, финанслау сығанаҡтарын һәм күләмдәрен, шулай уҡ үҙәктең оператив идаралығына тапшырыласаҡ күсмә һәм күсемһеҙ милек исемлеген билдәләргә ҡушылды.
Бойороҡҡа ярашлы, яңы учреждение штатында 1428 берәмек ҡаралған, тип хәбәр ителә республиканың хоҡуҡ мәғлүмәте рәсми порталында .


text:
Краснокама районының Воробьев ауылында Бөйөк Ватан һуғышы яугирҙарына һәйкәл асылды
Краснокама районының Воробьев ауылында 1941 – 1945 йылдарҙа Бөйөк Ватан һуғышында һәләк булған яҡташ яугирҙарға һәйкәл асыу тантанаһы үтте.
Обелиск мәрмәрҙән яһалған, унда 27 яуирҙың исем-фамилияһы уйып яҙылған. Ауылда бындай һәйкәл асыу идеяһы бер йыл элек барлыҡҡа килгән. Монумент айырым кешеләрҙең финанс ярҙамы менән урынлаштырылған, уның биләмәһе лә төҙөкләндерелгән.
Һәйкәл асыу уңайынан Воробьев ауылында митинг ойошторолдо, унда район етәкселеге, райондың Ветерандар советы вәкилдәре, ауыл халҡы ҡатнашты. Бер минут тын торғандан һуң, сарала ҡатнашыусылар һәйкәлгә сәскәләр һалды. Сара хәрби парад менән тамамланды, тип хәбәр иттеләр район хакимиәтенең мәғлүмәт-аналитика бүлегенән.


text:
Башҡортостанда финансистар, уҡытыусылар һәм юристар талап ителгәндән күпкә артыҡ
Башҡортостандың эш биреүселәре араһында әлеге ваҡытта кәрәкмәгән профессиялар рейтингында беренсе урындарҙа финанс, мәғариф һәм хоҡуҡ өлкәһе белгестәре – бухгалтерҙар, иҡтисадсылар, уҡытыусылар һәм юристар тора.
Республикала техниктарҙы, экспедиторҙарҙы, диспетчерҙарҙы, хужалыҡ мөдирҙәрен, полиция хеҙмәткәрҙәрен, секретарҙарҙы, кадрҙар буйынса инспекторҙарҙы, социаль хеҙмәткәрҙәрҙе, почтальондар һәм санитарҙарҙы ла артыҡ талап ителмәгән һөнәрҙәр иҫәбендә тип билдәләргә мөмкин. Бындай белгестәр беҙҙә эш биреүселәр тәҡдимдәренән бер нисә тапҡырға күберәк.
Шул уҡ мәлдә, Башҡортостандың Халыҡ мәшғүллеге дәүләт хеҙмәте идаралығы мәғлүмәттәренә ярашлы, республика төҙөлөш өлкәһе хеҙмәткәрҙәренә – ташсыларға, түбә ябыусыларға, монтажсыларға, иретеп йәбештереүселәргә һәм плитка йәбештереүселәргә мохтаж. Төбәккә йәнә ярҙамсы эшселәр, бармендар, йөк ташыусылар, аҙыҡ-түлек һатыусылар, тегенселәр, икмәк бешереүселәр һәм страховкалау агенттары кәрәк.


text:
Ғинуар-февралдә Башҡортостанда торлаҡ төҙөлөшө күләме бер ярым тапҡырға артҡан Фото: Андрей Старостин
Ғинуар-февралдә Башҡортостанда торлаҡ төҙөлөшө күләме бер ярым тапҡырға артҡан
Ғинуар-февралдә Башҡортостанда торлаҡ төҙөлөшө күләме бер ярым тапҡырға артҡан Фото: Андрей Старостин
ӨФӨ, 2015 йыл, 13 март. /«Башинформ» мәғлүмәт агентлығы, Эльвира Латипова/.
Ғинуар-февраль айҙарында Башҡортостанда 353,9 мең квадрат метр торлаҡ төҙөлгән, был һан 2014 йылдың ошо уҡ осорона ҡарағанда 51,6 процентҡа күберәк, тип хәбәр итте Башҡортостанстат.
Шәхси төҙөүселәр дөйөм майҙаны 232,7 мең квадрат метрлыҡ торлаҡты файҙаланыуға тапшырған. Предприятиелар һәм ойошмалар 121,2 мең йорт төҙөгән.
Башҡортостан торлаҡ төҙөлөшө күләме буйынса Волга буйы федераль округы төбәктәре араһында Татарстандан (424,1 мең квадрат метр) ҡала икенсе урында килә. Лидерҙар исемлегендә Һамар өлкәһе лә (343,6 ) бар. 1000 кешегә торлаҡ төҙөү күрһәткесе буйынса Башҡортостан Волга буйы федераль округында бишенсе урынды биләй.


text:
Нефтекама мэры – Рәшит Дәүләтов
Башҡортостан Республикаһының Нефтекама ҡалаһы ҡала округы хакимиәте башлығы итеп Рәшит Дәүләтов тәғәйенләнде. Тейешле ҡарарҙы ҡала округы Советы бөгөн, 31 мартта, ҡабул итте. Рәшит Дәүләтов «НефАЗ» асыҡ акционерҙар йәмғиәтендә дәүләт власы органдары һәм йәмәғәтселек менән үҙ-ара эш итеү буйынса директор вазифаһын биләгән.
Иҫегеҙгә төшөрәбеҙ, контракт буйынса Нефтекама хакимиәте башлығы вазифаһын биләүгә конкурста ҡатнашыуға ике кандидат – Рәшит Дәүләтов һәм Ришат Хәбибуллинға рөхсәт ителгәйне.
Конкурсҡа бөтәһе биш кандидат документтарын тапшыра: «НефАЗ» асыҡ акционерҙар йәмғиәтендә дәүләт власы органдары һәм йәмәғәтселек менән үҙ-ара эш итеү буйынса директор Рәшит Дәүләтов, «Нефтекама ҡалаһындағы Граждандарҙы һаҡлау идаралығы» начальнигы Ришат Хәбибуллин, «Корпорация Уралтехнострой» яуаплылығы сикләнгән йәмғиәтен үҫтереү буйынса вице-президент Филарид Әхмәтдинов, эшләмәгән Зенфира Каваклы, Нефтекаманың «Медицина лазер үҙәге» яуаплылығы сикләнгән йәмғиәтенең баш табибы Мәүлитйән Әхмәтйәнов.
Филарид Әхмәтдинов конкурста ҡатнашыуҙан баш тарта, комиссия уны кандидаттар иҫәбенән төшөрә. Нефтекама ҡала хакимиәте башлығы вазифаһын биләүгә конкурста ҡатнашыуға Мәүлитйән Әхмәтйәнов һәм Зенфира Каваклыға рөхсәт ителмәй.
Биографик белешмә.
Рәшит Дәүләтов 1958 йылдың 27 ғинуарында БР Яңауыл районында тыуған.
Ҡазан дәүләт техник университетын (алдан Ҡазан авиация институтын) тамамлаған.
1980-1980 – Нефтекаманың автосамосвалдар заводы инженер-конструкторы;
1980-1984 – Нефтекаманың автосамосвалдар заводында хәрби вәкиллек технигы;
1984-2000 – «Нефтекама автомобилдәр заводы» асыҡ акционерҙар йәмғиәтенең өлкән мастеры, цех начальнигы урынбаҫары, цех начальнигы;
2000 йылдан алып – «Нефтекама автомобилдәр заводы» асыҡ акционерҙар йәмғиәтенең кадрҙар һәм социаль мәсьәләләр буйынса директоры.
«Рәсәй Федерацияһының атҡаҙанған машина эшләүсеһе» исеме бар.


text:
20 дек. 2012 г.
14 нояб. 2012 г.
“Берҙәм Рәсәй”ҙәр конференцияһы үтте
Конференцияның эшендә партияның урындағы 74 беренсел ойошмаһынан 83 делегат, шулай уҡ урындағы политсовет, мандат, контроль-ревизия комиссиялары ағзалары ҡатнашты. Әйткәндәй, әлеге көндә беҙҙең районда 1018 кеше “Берҙәм Рәсәй” партияһы ағзаһы булып иҫәпләнә.
Полиция капитаны – Салауат Йәнбирҙин
Полиция көнөндә йәмәғәт тәртибен һаҡлаған, йыш ҡына төндәре йоҡоһоҙ үткән, оператив эшләгән хоҡуҡ һаҡсылары тәбрикләнә. Был йәһәттән беҙҙең Баймаҡ эске эштәр бүлегенең республика кимәлендә танылыу алып, яҡшы эшләүе ҡыуандыра.
Салауат Лоҡман улы Йәнбирҙин был яуаплы хеҙмәткә 2003 йылда килә. Тырыш, кешелекле һәм кеселекле Салауат Лоҡман улы балиғ булмағандар эштәре буйынса инспектор, участка уполномоченныйы булып эшләй.
Баймаҡ аграрийҙарының хеҙмәте юғары баһаланды
Республиканың агросәнәғәт комплексы тормошонда мөһим урын биләгән Баймаҡ районы аграрийҙарының хеҙмәте был юлы ла лайыҡлы баһаланды. Райондың ауыл хужалығы тармағы флагманы – Ғ.Б. Сәлимов етәкләгән Ленин исемендәге АХК ауыл хужалығы производствоһында юғары ҡаҙаныштарға өлгәшкәне өсөн БР Хөкүмәтенең Дипломына һәм 100 мең һум аҡсалата премияһына эйә булды. Район-ҡала ветстанцияһы (етәксеһе Н.Р. Ғәлимйәнов) “Иң яҡшы ветеринар учреждение” тип табылды һәм 25 мең һум премия менән бүләкләнде.
“Һаҡмар”ҙы – электрон почта аша!
Яңы ысулдың өҫтөнлөктәре бар – почта сығымдары булмағанға күрә электрон гәзиткә ярты йылға яҙылыуҙың хаҡы 126 һум тәшкил итәсәк. Был иһә ҡағыҙ версияға ҡарағанда ике тапҡырға осһоҙ тигәнде аңлата. Шулай уҡ “Һаҡмар”ҙың һандары интернет аша ваҡытында электрон почта йәшнигегеҙгә килеп ятасаҡ.
Әйткәндәй, гәзиттең сайты булһа ла, унда бар мәғлүмәт, ҡотлауҙар, иғландар, телевидение программаһы бирелмәй. Ә электрон форматта быларҙың барыһы ла буласаҡ. Өҫтәүенә, фотоһүрәттәр PDF-гәзиттә төҫлө биреләсәк.
Яңыса яҙылырға теләүселәр өсөн киләһе һандарҙа махсус квитанция өлгөһө күрһәтеләсәк. Йәшәгән урынығыҙ уның өҫкө өлөшөнә яҙылһа, аҫҡы өлөшөнә иһә гәзит ебәреләсәк электрон почта адресы күрһәтелергә тейеш. Квитанцияны тултырғас, уны редакцияға ебәрергә кәрәк. Һорауҙарығыҙ булһа, 2-14-99 телефонына шылтыратырға мөмкин. Тулыраҡ мәғлүмәт “Һаҡмар”ҙың сайтында – http://www.hakmar.ru/.
Электрон гәзитте компьютерҙа PDF-файлдарҙы асҡан программа аша уҡырға мөмкин буласаҡ.
Киләһе йылдан “Һаҡмар”ҙың электрон версияһына яҙылырға мөмкин буласаҡ. Был иһә заманға ярашлы итеп эшләнә. Республиканың күп гәзит-журналдары был алымды күптән уңышлы ҡуллана.
Ауыр һәм кәрәкле хеҙмәт
Кешелек тормошонда граждандарҙың хоҡуғын яҡлау, уларҙы яман уйлы енәйәтселәрҙән һаҡлау элек-электән мөһим роль уйнай. Йәмәғәт тәртибен тейешле кимәлдә тотоу уның үҫеш кимәлен билдәләгән. Шуға күрә һәр заман кешеләренең үҙ хөкөмө, хоҡуҡ һаҡсылары булған.
Атайыбыҙға рәхмәт
Темәс ауылында йәшәгән атайыбыҙ Ғәйнуллин Әнүәр Зәки улы 1947 йылдың 11 ноябрендә Баймаҡ районының Ҡыпсаҡ ауылында ҙур ғаиләлә донъяға килгән. Биш ҡыҙ һәм ике малай бер-береһенә терәк һәм таяныс булып үҫә. Билал урта мәктәбенең 8-се класын тамамлағас, фермала малсы булып эшләй башлай һәм шул уҡ йылда Юлдыбай һөнәрселек училищеһына уҡырға инә, водитель һәм механизатор һөнәрен алып сыға. Әрме йылдарында ла водитель-механик булараҡ хеҙмәт итә. Унан ҡайтҡас та Темәс автогаражында водитель булып эшләй. 1971 йылда “Һәүәнәк” совхозының йүнәлтмәһе буйынса Бәләбәй ауыл хужалығы техникумында белемен камиллаштыра һәм совхоздың Өмөтбай бүлексәһендә инженер-механик вазифаһын биләй. Бер үк ваҡытта урындағы комсомол ойошмаһы секретары булып та эшләй. Оҫта ойоштороусы, халыҡ менән аралаша белеүе, тырыш булғаны өсөн дә уны ауыл халҡы хөрмәт итә, ихтирам менән ҡарай. Фиҙаҡәр хеҙмәте өсөн атайыбыҙҙы 1983 йылда совхоздың иң ҙур Үҙәк бүлексәһенә идарасы итеп тәғәйенләйҙәр. Бүлексә совхоз һәм район кимәлендә ойошторолған баҫыусылыҡ һәм малсылыҡ буйынса ярыштарҙа гел алдынғылар рәтендә була. Ул етәкселек иткән 20 йыл эсендә ферма тулыһынса автоматлаштырыла. Унда ашхана, ял итеү бүлмәләре, сауна эшләй. Бүлексәнең үҫемлекселек тармағы ла һынатмай.
Ауылдың социаль торошон яҡшыртыуҙа ла атайымдың өлөшө ҙур. Юғары эш һөҙөмтәһе халыҡтың йәшәйешен яҡшырта. Ауылда береһенән-береһе матур өйҙәр ҡалҡып сыға. Районда беренселәрҙән булып Темәстә һыу, газ селтәре төҙөлә. Балалар баҡсаһы асыла, мәҙәниәт йорто төҙөлә.
Атайым Буранбай ауылы ҡыҙы Рәсимә Рамаҙан ҡыҙы менән ғаилә ҡора. Ике ҡыҙ һәм ике ул үҫтереп үҙаллы тормош юлына баҫтыралар. Ҡыҙғанысҡа ҡаршы, әсәйебеҙ, ҡаты ауырыуҙан һуң, беҙҙе бик иртә ташлап китте. Шулай ҙа атайыбыҙ тормош ауырлыҡтарына бирешмәне. Хаҡлы ялда булыуына ҡарамаҫтан, матур итеп донъя көтә. Ҡура тулы мал, баҡсаһында ла еләк-емеш ишелеп уңа. Бөгөн ул беҙҙең өсөн хәстәрлекле атай, терәк һәм таяныс, ейән-ейәнсәрҙәренә яратҡан ҡартатай.
Ошо көндәрҙә атайыбыҙ үҙенең матур юбилейын билдәләй. Күркәм байрамы уңайынан уға сәләмәтлек, шатлыҡ-ҡыуаныстарҙан ғына торған ғүмер юлы, именлек теләйбеҙ.
Бөтә балалары исеменән – Резеда Ғәйнуллина.
Темәс ауылы.
Халыҡ мәнфәғәтен яҡлап
Сибай ҡалаһындағы Һаҡлыҡ банкыһының Баймаҡтағы 7760-025-се өҫтәмә офисы ошо статус аҫтында өс йыл эшләй. Бөгөн унда юридик һәм физик берәмектәргә кредит биреү һәм уларҙы хеҙмәтләндереү, касса операциялары секторҙары бар.
Йәш шашкасы чемпиондар
2005 йылғы һәм бәләкәйерәк балалар араһында Бөрйәнйылға башланғыс мәктәбенең беренсе класс уҡыусылары Наҙгөл һәм Айбулат Үлйәбаевтар еңеп сыҡты. Икенсе урынды Баймаҡтың 4-се лицейы уҡыусылары Искәндәр Шәйәхмәтов менән Зөбәржәт Мәхмүтова алды, ә өсөнсөлә – Ғәҙелбай ауылынан Инйәр Йортбәков менән Беренсе Этҡолдан Гөлдәр Тләүбирҙина.
2003-2004 йылғы малайҙар араһында беренсе урынды Динис Йортбәков (Ғәҙелбай) яуланы, икенселә – Вилдан Әхмәтйәнов (Ғүмәр ауылы), өсөнсөлә – Арыҫлан Хәсәнов (Баймаҡтың 3-сө мәктәбе). Был төркөмдәге ҡыҙҙар араһында район чемпионы исеменә Элина Үтәева (ҡаланың 2-се мәктәбе) лайыҡ булды. Артабанғы призлы урындарҙа – ошо уҡ мәктәптән Элиза Ярбулова һәм Баймаҡтың 4-се лицейынан Әлиә Әхмәтҡужина.
Өсөнсө төркөмдә (2000-2002 йылғылар) малайҙар араһында еңеүсе булдылар: Илсур Бикенеев (4-се лицей), Роман Ибраһимов (Баймаҡтың 2-се мәктәбе), Данил Әмиров (Ҡуянтау), ә ҡыҙҙар араһында: Наилә Аткина (4-се лицей), Эльмира Мурзина (Ғәҙелбай ауылы) һәм Миңлегөл Йәнбәкова (4-се лицей).
Ноябрь башында йәш чемпиондар Ишембай ҡалаһында үткәрелгән республика ярышына барып ҡайтты. Беҙҙә балалар шашкаһы тейешле үҫеш алмаған әле, шуға тәүге һөҙөмтәләр маҡтанырлыҡ түгел. Шулай ҙа Үлйәбаевтарҙың (4-се һәм 6-сы урын), Н.Аткинаның (11-се урын) уйындарын уңышлы тип әйтергә була.
Р. Үтәев.
Октябрь аҙағында Баймаҡ балалар ижады үҙәгенең шахмат клубында уҡыусы шашкасыларҙың ярышы үткәрелеп, район чемпиондары билдәләнде.
Уйын дауам итә йәки “Һаҡмар”ға яҙыл һәм бүләк от!
Хөрмәтле гәзит уҡыусылар! Беҙгә күптәр: “Һаҡмар”ға хәҙер яҙылһаҡ һуң түгелме? Беҙ квитанцияларҙы уйнатыуҙа ҡатнаша алабыҙмы?”– тигән һорауҙар бирә. Шуға күрә уйындың декабрь аҙағына тиклем дауам итәсәге тураһында хәтерегеҙгә төшөрәбеҙ. Редакцияға килгән квитанциялар, ҡасан алып килеүгә һәм ебәреүгә ҡарамаҫтан, барыһы ла бүләк отоуҙа ҡатнаша. Шуға күрә гәзит уҡыусыларыбыҙҙың беҙҙең елле приздарыбыҙға лайыҡ булыу бәхете лә арта. “Һаҡмар”ға яҙыл һәм бүләк от!” сараһында редакция хеҙмәткәрҙәре генә түгел, бағыусыларыбыҙ ҙа ҡатнаша. Бәхетле бүләк отоусының квитанцияһын лототрондан бағыусыбыҙ йәки ситтән йәлеп ителгән кешеләр тартып сығара. Һәр уйындың протоколы алып барыла. Шуға күрә уйыныбыҙҙың бар яҡтан ғәҙел булыуы аңлашылалыр тип уйлайбыҙ.
Бүләктәрҙең көндән-көн өҫтәлеүен иҫәпкә алғанда, һеҙҙең гәзитле лә, призлы ла булыу мөмкинлегегеҙ күпкә арта бит. Шуға күрә, ашығығыҙ! “Һаҡмар”ға яҙылығыҙ һәм бүләк отоғоҙ!
Хәтерегеҙгә төшөрәбеҙ, киләһе уйын 16 ноябрҙә үтәсәк. Унда 5 тонна ҡырсынташ, 5 центнер һоло, сәй сервизы, электр ит үткәргесе, бассейнға бушлай абонемент, “Һаҡмар” гәзитенә бушлай ҡотлау уйнатыла.
9 нояб. 2012 г.
Яңылыҡтар
Грипҡа ҡаршы
Район-ҡалала грипҡа ҡаршы вакцинациялау тамамланыу өҫтөндә. Тәү сиратта прививка балаларға эшләнде. Шулай уҡ өлкәндәр өсөн 5600 доза вакцина алынған. Улар һаулыҡ һаҡлау, мәғариф хеҙмәткәрҙәре, ҡала студенттарын вакцинациялау өсөн файҙаланыласаҡ. Был профилактик сара бушлай үткәрелә.
Президент Гранты – темәстәргә!
“Темәс” тарихи-мәҙәни үҙәге “Боронғо кәсептәрҙе тергеҙеү” йүнәлеше буйынса Башҡортостан Республикаһы Президентының 100 мең һумлыҡ Грантына лайыҡ булған. Был аҡсаға үҙәк хеҙмәткәрҙәре ҡатын-ҡыҙҙар өсөн биҙәүестәр, селтәр, ҡашмау әҙерләү, быйма баҫыу буйынса эште йәнләндерәсәк. Шулай уҡ улар 1812 йылғы Ватан һуғышына арналған төрлө кисәләрҙе әүҙем үткәрә. Ошо көндәрҙә буласаҡ һалдаттарҙы мәсеткә йыйып, уларға вәғәз уҡыу, ололарҙың фатихаһын биреү кеүек изге эште лә ойошторғандар.
Эстафета – Сәйғәфәрҙә
Ошо көндәрҙә күсейҙәр “Хәтерләйбеҙ, баш эйәбеҙ” эстафетаһын Сәйғәфәр ауылына тапшырған. Ҡунаҡтарҙы ауыл биләмәһе башлығы Г. Азаматова етәкселегендәге делегация юғары кимәлдә ҡаршы алған. Сарала мәктәп, дин әһелдәре, ауыл йәмәғәтселеге, аҡһаҡалдар, ағинәйҙәр әүҙем ҡатнашҡан. Күсейҙәр 1812 йылғы Ватан һуғышында ҡатнашҡан ата-бабаларының шәжәрәһен төҙөгән. Сарала сәйәси золом ҡорбандары хәтергә алынған.
Башҡорт телендә уҡыйыҡ!
Башҡорт телендә уҡыйыҡ!
Райондың аҡһаҡалдар һәм ағинәйҙәр клубы рәйестәре йыйылыш үткәргән. Унда йәштәргә патриотик тәрбиә биреү, ғаиләләрҙе заман афәттәренән һаҡлап ҡалыу кеүек мәсьәләләр күтәрелгән. Шулай уҡ аҡһаҡалдар һәм ағинәйҙәр клубтары араһында “Башҡортостан ҡыҙы” журналына иң күп яҙылыусыларға конкурс иғлан ителгән. Районыбыҙҙың оло быуын вәкилдәре башҡорт телендә сыҡҡан баҫмаларҙы күпләп алдырыу һәм таратыу яғында.
Г. Иҫәнгилдина.
Профком рәйестәре иғтибарына!
2013 йылда балаларҙы йәйге лагерҙарҙа, шифаханаларҙа ял иттереү өсөн ойошма, учреждение, шәхси эшҡыуарҙарҙан заявкалар ҡабул итеү башланды. Уны 20 ноябргә тиклем мәғариф бүлегенә тапшырырға кәрәк. Заявкала план буйынса һаулығын нығытасаҡ һәм ял итәсәк балаларҙың һаны күрһәтелергә тейеш.
Ҡыҙыҡһындырған һорауҙар менән Баймаҡ ҡалаһы, Горький урамы, 26, 106-сы кабинетҡа мөрәжәғәт итегеҙ. Белешмәләр өсөн телефон: 2-11-71.
Мәғариф бүлеге.
Ҡыҙыҡһындырған һорауҙар менән Баймаҡ ҡалаһы, Горький урамы, 26, 106-сы кабинетҡа мөрәжәғәт итегеҙ. Белешмәләр өсөн телефон: 2-11-71.
Мәғариф бүлеге.
Хроника
Рәсәй Федерацияһы Пенсия фондының Башҡортостан Республикаһы буйынса бүлексәһе Баймаҡ районы һәм Баймаҡ ҡалаһындағы идаралығы дәүләт учреждениеһы начальнигы итеп, ошоға тиклем БР Федераль ҡаҙналығының Баймаҡ ҡалаһы һәм районы буйынса бүлеге етәксеһе булып эшләгән Салихов Илгиз Мөрит улы тәғәйенләнде.
* * *
Баймаҡ муниципаль район хакимиәтенең мәғлүмәт-аналитика һәм кадрҙар эше буйынса бүлеге начальнигы вазифаһын башҡарыусы итеп Ирмәкова Жанна Зөбәйер ҡыҙы тәғәйенләнде.
Ошоға тиклем район хакимиәтенең мәғлүмәт-аналитика һәм кадрҙар эше бүлеге начальнигы булып эшләгән Ишембәтов Ришат Вәкил улы биргән ғаризаһына ярашлы үҙ теләге менән биләгән вазифаһынан бушатылды.
Ауыл хеҙмәтсәне тәбрикләнәсәк
Бөгөн Өфөлә ҙур ваҡиға – Башҡортостан Республикаһы Ауыл хужалығы һәм эшкәртеү сәнәғәте хеҙмәткәрҙәре көнөнә арналған тантаналы йыйылыш була. Ауыр ҙа, маҡтаулы ла хеҙмәте менән дан ҡаҙанған ауыл хеҙмәтсәненә хөрмәт күрһәтеләсәк, ауыл хужалығы производствоһын үҫтереүгә тос өлөш индергән аграрийҙар бүләкләнәсәк.
Подписаться на: Сообщения (Atom)


text:
Фото:
Башҡортостандың киң мәғлүмәт саралары Ҡазанда төрки донъяһы журналистарының II съезында ҡатнаша
Фото:
ӨФӨ, 2015 йыл, 27 май. /«Башинформ» мәғлүмәт агентлығы, Ләйлә Аралбаева/.
26 майҙан 29-на тиклем Татарстандың баш ҡалаһы Ҡазанда төрки донъяһы журналистарының II съезы уҙғарыла. Унда республикабыҙҙан «Башҡортостан ҡыҙы» журналының баш мөхәррире Гөлназ Ҡотоева, мөхәррир Гөлнара Хәлфетдинова һәм «Юлдаш» радиоһы журналисы Зөһрә Арсаева ҡатнаша.
Сара сиктәрендә төрки донъяһы илдәрендә киң мәғлүмәт сараларының роленә арналған түңәрәк өҫтәлдәр һәм семинарҙар, съезда ҡатнашыусылар һәм Татарстандың киң мәғлүмәт саралары араһында тәжрибә алмашыу ойошторолған. Съезда Төркиә, Азербайжан, Рәсәй, Төркмәнстан, Ҡаҙағстан, Үзбәкстан, Ҡырғыҙстан, Ираҡ, Сирия, Молдова илдәренән 100-ҙән ашыу делегат ҡатнаша. Европа илдәренән — Румыния, Болгария, Германия, Венгрия, Бөйөк Британия, Франция, хатта АҠШ-тан медиа-төркөмдәр килгән.
«Башҡортостан ҡыҙы» журналы үҙенең презентацияһын тәҡдим иткән. «Беҙҙең экспозиция иң матуры ине, баҫма менән ҡыҙыҡһыныусылар күп булды. Уларға дизайн да, йөкмәтке лә оҡшаны. Журналыбыҙ башҡорт ҡатын-ҡыҙҙарына һәм төрки донъяһы вәкилдәренә арналған, быйылдан башлап Көнсығыштың бөйөк ҡатындары хаҡында яңы рубрика асылды. Шулай уҡ сәйәхәттәр һәм төрлө илдәр тураһында мәҡәләләр яҙабыҙ», — тип хәбәр итте Гөлнара Хәлфетдинова.
Сараны ойоштороусы булып Төрки донъяһы журналистарының бөтә донъя федерацияһы сығыш яһай. Бынан алдағы съезд былтыр Төркиәнең Эскешәһәр ҡалаһында ойошторолдо.


text:
2012 йылда Башҡортостанда 58 яңы балалар баҡсаһы асылды
2012 йылда Башҡортостанда 7300 урынға 58 яңы балалар баҡсаһы асылды.
«Үткән йылда республикала 25 яңы балалар баҡсаһы төҙөлдө, — тип хәбәр итте республиканың мәғариф министры Әлфис Ғаязов. – Йәнә 33 мәктәпкәсә белем биреү учреждениеһы ҡайтанан профилләштерелгән һәм кире ҡайтарылған биналарҙа асылды. Шулай итеп, бер йыл эсендә 58 яңы балалар баҡсаһында йәмғеһе 7299 урын булдырылды. Бынан тыш, мәктәпкәсә белем биреүҙең альтернатив формалары иҫәбенә тағы 9706 урын индерелде. Һөҙөмтәлә 3-7 йәштәрҙәге сабыйҙар араһында балалар баҡсаларына сират ике тапҡырға – 29008 баланан 14095-кә тиклем кәмене».
Министр билдәләүенсә, республикала бала баҡсаларына сиратты кәметеү буйынса «юл картаһы» әҙерләнгән. Уға ярашлы, 2016 йылға 3-7 йәштәрҙәге сабыйҙар араһында балалар баҡсаларына сиратты тулыһынса бөтөрөү ҡаралған.
Иҫегеҙгә төшөрәбеҙ, 2008-2013 йылдарға Башҡортостан Республикаһында мәктәпкәсә белем биреү системаһын үҫтереү республика маҡсатлы программаһы һәм Республика адреслы инвестиция программаһына яршлы, 2012 йылда балалар баҡсаларын төҙөү, реконструкциялау, кире ҡайтарыу һәм ҡайтанан профилләштереү иҫәбенә 52 мәктәпкәсә белем биреү учреждениеһын сафҡа индереү планлаштырылғайны. Ғәмәлдә 58 яңы балалар баҡаһы асылды.
Сағыштырыу өсөн: 2011 йылда балалар баҡсаһын төҙөү һәм реконструкциялау иҫәбенә 3350 урынға 36 мәктәпкәсә белем биреү учреждениеһы асылды, 2010 йылда 605 урынға алты яңы балалар баҡсаһы төҙөлдө, бер мең урынға 14 бындай учреждение ҡайтанан профилләштерелде.


text:
Фото:
«Иммунопрепарат»та продукция сығарыу 350 процент тәшкил итте
Фото:
Өфөнөң “Иммунопрепарат” предприятиеһы (РФ Һаулыҡ һаҡлау министрлығының “Микроген” медицина иммунобиология препараттары буйынса ғилми-етештереү берекмәһе” федераль дәүләт унитар предприятиеһы филиалы) коллективы ғинуар айын бик яҡшы етештереү күрһәткестәре менән тамамланы.
Предприятиеның матбуғат секретары Гүзәл Йосопова хәбәр итеүенсә, 147 миллион 629 мең һумлыҡ иммунобиологик һәм фармацевтик дарыуҙар сығарылған. Етештереү планы 116,5 процентҡа үтәлгән. Продукция сығарыу күләмен арттырыу 350,2 процент тәшкил иткән. Физик күләм индексы (2009 йылдың сағыштырмаса хаҡтарында) – 362,2 процент.
«Иммунопрепарат» киҙеүгә ҡаршы вакциналарҙың эске баҙарында алда бара. Предприятие йыл һайын РФ Һаулыҡ һаҡлау һәм социаль үҫеш министрлығының билдәле «Гриппол» ватан вакцинаһын сығарыу буйынса дәүләт заказын уңышлы үтәй. Мәҫәлән, былтыр ғына Башҡортостан белгестәре 21 миллионға яҡын доза етештерҙе. Иммунобиологик препарат «Һаулыҡ» федераль маҡсатлы программаһы сиктәрендә өлкәндәргә һәм балаларға бушлай вакцинация яһау өсөн илебеҙ төбәктәренә ебәрелде. Филиалдың ғилми консультанты Михаил Пушкарев хәбәр итеүенсә, Өфө «Гриппол»ын сығара башлағандан алып 13 йыл эсендә уның менән Рәсәйҙә һәм БДБ илдәрендә йәшәүсе 135 миллион кеше иммунизацияланды.
Быйыл май айында РФ Һаулыҡ һаҡлау министрлығының “Микроген” медицина иммунобиология препараттары буйынса ғилми-етештереү берекмәһе” федераль дәүләт унитар предприятиеһы филиалы – “Иммунопрепарат”та киҙеүгә ҡаршы вакциялар сығарыу буйынса донъя стандарттарына ярашлы яңы производство цехы төҙөй башларға планлаштырыла. Филиал директоры профессор Мәхәмәт Алсынбаев фекеренсә, Башҡортостан баш ҡалаһында ватан һаулыҡ һаҡлау ихтыяждары өсөн йыл һайын 50 миллионға тиклем доза күләмендә киҙеүгә ҡаршы вакцина етештереү буйынса заманса автономиялы мини-завод барлыҡҡа киләсәк. Перспективалы фармпроект юғары социаль һәм иҡтисади әһәмиәткә эйә, сығымдар тиҙ арала ҡапланасаҡ, тип күҙаллана. Проект Чехия белгестәре менән берлектә төҙөләсәк.


text:
Фото:
«Янғантау» шифаханаһының әүәлге директоры 250 мең һум үҙләштереүҙә ғәйепләнә
Фото:
«Янғантау» шифаханаһы» дәүләт унитар предприятиеһының элекке директорына ҡарата «Законһыҙ рәүештә дәүләт мөлкәтен үҙләштереү йәки туҙҙырыу» статьяһы буйынса енәйәт эше асылды, тип хәбәр итте Рәсәй Тәфтиш комитетының БР буйынса идаралығының матбуғат хеҙмәте. Дауалау учреждениеһының 54 йәшлек әүәлге етәксеһе, бер үк ваҡытта БР Дәүләт Йыйылышы — Ҡоролтай депутаты 250 мең һум аҡса үҙләштереүҙә ғәйепләнә. Тикшереүселәр версияһы буйынса, 2010 йылдың сентябрендә шифахананың экс-директоры «БР Һаулыҡ һаҡлау министрлығы менән килешеп тормайынса 2010 йылдың 1-се ярты йыллығы һөҙөмтәләре буйынса үҙенә дәүләт предприятиеһы средстволары иҫәбенә 250 мең һум күләмендә тиерлек бүләккә аҡса түләү тураһында бойороҡ сығарған», тип аныҡлап үттеләр Рәсәй Тәфтиш комитетының республика идаралығында.


text:
Фото:
Төбәк башлығы «Мин - граждан» форумында ҡатнашыусыларҙың һорауҙарына яуап бирҙе
Фото:
Башҡортостан Президенты Рөстәм Хәмитов ошо көндәрҙә Бәләбәй районының «Аҡсарлаҡ» балалар сәләмәтләндереү лагерында үткән «Мин — граждан» форумында ҡатнашыусыларҙың һорауҙарына яуап бирҙе.
Президент билдәләүенсә, бөгөн кадрҙар эшендә айырыуса баҫым йәштәргә яһала. Һорауҙарҙың береһе толерантлыҡҡа, татыулыҡҡа бәйле булды. Президентҡа «Башҡортостанда медиация үҫешен нисек күрәһегеҙ?» тигән һорау бирелде. Рөстәм Хәмитов, теге йәки был бәхәсле мәсьәләләрҙе хәл иткәндә мин үҙем йыш ҡына медиатор булып сығыш яһайым, тип яуап бирҙе. Мәсьәләне тыныс хәл итергә тырышырға кәрәк, тип иҫәпләй Президент.
Ағиҙел ҡалаһында йәшәгән ҡыҙ эшһеҙлек мәсьәләһен ҡуҙғатты. Рөстәм Зәки улы бының Ағиҙел өсөн генә хас булмауын билдәләне. Бөгөн республикала теркәлгән эшһеҙлек кимәле алты проценттан ашып китә. Бынан тыш, Башҡортостанда йәшәгән 150 мең кеше республиканан ситтә эшләй. Быларҙың барыһы ла кире күренештәр тыуҙыра: төбәктә эшсе һөнәрҙәре буйынса кадрҙар, шулай уҡ квалификациялы белгестәр етешмәй. Рөстәм Хәмитов билдәләүенсә, был йәһәттән ул йәштәргә ҙур өмөт бағлай. Ағиҙелгә килгәндә иһә, был мәсьәлә әлеге ваҡытта тикшерелә, унда яңы производстволар булдырыу зарур.
Президент менән аралашыу барышында торлаҡ-коммуналь хужалыҡҡа бәйле мәсьәләләр ҙә күтәрелде. Форумда ҡатнашыусылар проект әҙерләгән, ул торлаҡ менән бәйле булған барлыҡ һорауҙарҙы бер урынға туплаған электрон ресурс булдырыуҙы күҙ уңында тота. «Башҡортостан Республикаһының барлыҡ йорттары» сайтында йәштәр дөйөм йорт иҫәп-хисап приборҙары күрһәткестәренән алып, участковыйҙар менән бәйләнешкә инеү өсөн мәғлүмәттәргә тиклем төрлө белешмә материал урынлаштырырға тәҡдим итте. Был идея Президентҡа оҡшаны.
— Халыҡты хәстәрләү торлаҡ-коммуналь хужалыҡтан башланырға тейеш, — тине Рөстәм Зәки улы һәм проектты вице-премьер Сергей Афонинға тапшырырға вәғәҙәләне.
Спортты үҫтереү, бала майҙансыҡтарын төҙөкләндереү һәм уларҙы спорт ҡорамалдары менән тәьмин итеү мәсьәләләрендә йәштәр үҙҙәренең ярҙамын тәҡдим итте, сөнки, уларҙың фекеренсә, тема етди иғтибар бүлеүҙе һәм тиҙ арала саралар күреүҙе талап итә. Президент йорт алды ихаталарын төҙөкләндереү мәсьәләһен хәл итеү кәрәклеге менән килеште. Рөстәм Хәмитов иҫәпләүенсә, бөгөн иғтибарҙы бер нисә спорт төрөнә йүнәлтеп, финанслау системаһын ҡайтанан ҡарау зарур. Шулай уҡ аралашыу барышында Президент демография мәсьәләһенә туҡталып, тыуымды арттырыу өсөн шарттар булдырыу кәрәклеге хаҡында әйтте.
Осрашыу аҙағында Рөстәм Хәмитов, теге йәки был мәсьәлә буйынса мине йәштәрҙең фекере ҡыҙыҡһындыра, тип билдәләне. Ошоға бәйле бындай осршыуҙарҙы ул йылына бер тапҡыр түгел, ә йышыраҡ ойошторорға тәҡдим итте.
«Берҙәм Рәсәй» партияһының төбәк сәйәси советы секретары Константин Толкачев аралашыу һөҙөмтәләре буйынса рекомендациялар әҙерләргә тәҡдим итте, уның фекеренсә, улар киң йәмәғәтселек өсөн ҡыҙыҡ буласаҡ. Рөстәм Хәмитов был идеяны хупланы.


text:
Өфөлә башҡа урында эшкә урынлашыу өсөн вакансиялар йәрминкәһе уҙа Фото: Олег Яровиков
Өфөлә башҡа урында эшкә урынлашыу өсөн вакансиялар йәрминкәһе уҙа
Өфөлә башҡа урында эшкә урынлашыу өсөн вакансиялар йәрминкәһе уҙа Фото: Олег Яровиков
ӨФӨ, 2016 йыл, 14 сентябрь. /«Башинформ» мәғлүмәт агентлығы, Галина Бахшиева/.
15 сентябрҙә Өфөләге Халыҡ мәшғүллеге үҙәге башҡа урында эшкә урынлашыу өсөн вакансиялар йәрминкәһен ойоштора.
Тәҡдим ителәсәк һөнәрҙәр араһында бетон ҡойоусы, водитель, ташсы, маляр, кондуктор, төрлө категориялы табиптар, инженер, менеджер, һатыу буйынса менеджер, маляр, машинист, ярҙамсы эшсе, штукатур, иретеп йәбештереүсе бар.
Бөтә хеҙмәттәр ҙә бушлай күрһәтелә.
Йәрминкәне үткәреү урыны һәм ваҡыты — Ибраһимов бульвары, 47/1, иртәнге сәғәт 10-дан көндөҙгө 12-гә тиклем.


text:
Милли музейҙа һәр иртә һайын үҙенең гимны яңғыраясаҡ
Көн һайын иртәнге сәғәт 11-ҙә Башҡортостан Республикаһының Милли музейында гимн яңғыраясаҡ. Уны композитор Илшат Хәлилов музейҙың генераль директоры Ғәли Вәлиуллин шиғырына яҙған.
Ғәли Вәлиуллин һүҙҙәренсә, Башҡортостандың Милли музейы өсөн гимн яҙыу идеяһы 2008 йылда, «Милли музейҙың үҫеш тарихы» китабы өҫтөндә эшләгән ваҡытта барлыҡҡа килгән. Әҫәр башҡорт фольклоры көйҙәренә таянып ижад ителгән. Композитор Илшат Хәлилов менән берлектә шулай уҡ «Өфө-Париж», «Әсәйем гөлдәре» һәм башҡа йырҙар ҙа яҙылған.
— Шулай уҡ Милли музейҙың тарих залында Рәсәйҙең 1812 йылғы Ватан һуғышында еңеүенә 200 йыл тулыуға арналған симфония яңғыраясаҡ, — тип өҫтәне генераль директор. – Әйткәндәй, был композиция «Звуки курая над Сеной» кинофильмында ла яңғырай.


text:
«Ижтимағи электрон гәзит» уҡыусыларының һорауҙарына Зөлфирә Аҡбашева яуап бирәФото: Андрей Старостин
«Ижтимағи электрон гәзит» уҡыусыларының һорауҙарына Зөлфирә Аҡбашева яуап бирә
«Ижтимағи электрон гәзит» уҡыусыларының һорауҙарына Зөлфирә Аҡбашева яуап бирәФото: Андрей Старостин
22 майҙа «Ижтимағи электрон гәзит» (www.i-gazeta.com) сайтында, Рәсәй Федерацияһы Президентының Башҡортостандағы йәмәғәт ҡабул итеү бүлмәһе ярҙамында, Монополияға ҡаршы федераль хеҙмәттең Башҡортостан Республикаһы буйынса идаралығы етәксеһе Зөлфирә Аҡбашеваның онлайн-конференцияһы бара.
Урындағы ваҡыт менән 11-ҙән 12-гә тиклем «Ижтимағи электрон гәзит» сайтына ингән һәр кеше, «Һорау бир!» бүлегендәге тейешле форманы тултырып, уға мөрәжәғәт итә ала. Төшкө 12-лә һорауҙар ҡабул итеү туҡтатыласаҡ.
Интернет ҡулланыусылар өсөн i-gazeta.com сайтынан видеотрансляция «Башинформсвязь» асыҡ акционерҙар йәмғиәтенең техник ярҙамында бойомға ашырыла.
Зөлфирә Аҡбашеваның интернет-берләшмә менән аралашыуы «Ижтимағи электрон гәзит» сайтында һәм «Башинформ» мәғлүмәт агентлығының яңылыҡтар теҙмәһендә лә сағылыш табасаҡ.
Рендеринг һәм конвертациянан һуң «Ижтимағи электрон гәзит» сайтында онлайн-конференциянан тулы видеоотчет биреләсәк.


text:
Башҡортостан журналистары "Бөтә Рәсәй" форумында ҡатнаша
Был көндәрҙә Сочиҙа, "Дагомыс" сәләмәтләндереү комплексында, "Бөтә Рәсәй-2009" ХIV Халыҡ-ара журналистар фестивале үтте. Унда Башҡортостан киң мәғлүмәт саралары хеҙмәткәрҙәренең ҙур делегацияһы ҡатнаша.
25 сентябрҙә фестивалде рәсми асыу үткәрелде, унда Сочи мэры Анатолий Пахомов, Рәсәй Журналистар союзы рәйесе Всеволод Богданов, Халыҡ-ара журналистар федерацияһы рәйесе Джим Бумела, шулай уҡ Европа, АҠШ һәм Канада журналистар ойошмалары вәкилдәре ҡатнашты.
Бөгөн Рәсәй журналистары конгресы үтә, унда "Матбуғатҡа нимә булды? Матбуғатты нимә көтә?" темаһы тикшерелә. Иртәгәгә эшлекле осрашыуҙар, район һәм ҡала гәзиттәре редакторҙары кәңәшмәһе, ә көндөң икенсе яртыһында фестивалде тантаналы ябыу планлаштырылған.


text:
Өфөлә Швеция Илселеге делегацияһы булды
Башҡортостан Республикаһының Сауҙа-сәнәғәт палатаһында ошо көндәрҙә иҡтисад мәсьәләләре буйынса советник Томас Хальберг етәкселегендәге Швеция Илселеге делегацияһы менән осрашыу үтте. Осрашыу барышында Башҡортостан менән Швеция араһында сауҙа-иҡтисади хеҙмәттәшлекте үҫтереүгә бәйле мәсьәләләр ҡаралды, тип хәбәр иттеләр БР Сауҙа-сәнәғәт палатаһының матбуғат хеҙмәтенән.
Төбәктең Сауҙа-сәнәғәт палатаһы президенты Юрий Пустовгаров Палатаның һәм тотош республиканың әһәмиәтле проекттары хаҡында һөйләне, шулай уҡ бизнесты үҫтереү буйынса инвесторҙар өсөн перспективалы йүнәлештәрҙе билдәләне.
Иҫегеҙгә төшөрәбеҙ, ағымдағы йылдың көҙөндә Башҡортостан Республикаһында Швеция көндәрен үткәреү планлаштырыла. Ошоға бәйле Юрий Пустовгаров Швеция Илселеге вәкилдәренә Башҡортостандың эшлекле даирәһе вәкилдәре менән бизнес-осрашыуҙар ойоштороуға булышлыҡ итергә һүҙ бирҙе.


text:
Уңайлы мөхит булдырыу – ул ҡала халҡының һәм профессионалдарҙың уртаҡ эше – республика башлығыФото: Олег Яровиков
Уңайлы мөхит булдырыу – ул ҡала халҡының һәм профессионалдарҙың уртаҡ эше – республика башлығы
Уңайлы мөхит булдырыу – ул ҡала халҡының һәм профессионалдарҙың уртаҡ эше – республика башлығыФото: Олег Яровиков
Башҡортостан Президенты Рөстәм Хәмитов Өфөлә «Өфө иртәгә: ыңғай үҙгәрештәр инструментарийы» урбанистик конференцияны асты. Форум территорияны комплекслы үҫтереү һәм ҡала мөхитенең сифатын күтәреү мәсьәләләренә арналған. Пленар ултырышта Мәскәүҙән һәм сит илдән ҡала планын төҙөүселәр, архитекторҙар һәм башҡа эксперт-урбанистар ҡатнашты.
Бөгөн төп мәсьәләләрҙең береһе – ҡала халҡы өсөн уңайлы тормош булдырыу, сифатлы йәшәү өсөн мөхит булдырыу, тип билдәләне Рөстәм Хәмитов.
— Халыҡтың 60 процент самаһы ҡалаларҙа, 40-ғы – ауыл ерендә йәшәй, — тип билдәләне республика етәксеһе. — Беҙҙә ҡалалар күп – 21. Волга буйы федераль округының төбәктәре араһында был күрһәткес буйынса беҙ беренселәр иҫәбендә.
Рөстәм Хәмитов, Өфө – үҫеш талап иткән ҡыҙыҡлы ҡала, тип һыҙыҡ өҫтөнә алды. Сығышында Башҡортостандың баш ҡалаһында яҡшы демографик хәлде билдәләнде.
— Шул уҡ ваҡытта ҡалабыҙ сәнәғәт предприятиелары менән тулы: 70 мең гектар ерҙән һигеҙ меңен сәнәғәт предприятиелары биләй, әммә 20 меңе – ул йәшел зона, — тине төбәк башлығы.
Эре нефть эшкәртеү производстволарының булыуы менән бәйле ҡалала экологияны һаҡлау мәсьәләһе киҫкен тора.
Бынан тыш, ҙур проблема булып транспорт бәйләнеше тора. Әлеге ул хәл ителмәгән, әммә Башҡортостан Президенты әйтеүенсә, «яҡын ваҡыт эсендә уны хәл итеү өсөн бөтә көстө йүнәлтергә тура киләсәк».
Бөгөн Өфөлә ҡала мөхите профессиональ төҙөлмәгән. Уны кешегә уңайлы итеү өсөн концептуаль идеялар кәрәк, тип билдәләне Рөстәм Хәмитов.
— Тағы ла ҡабатлайым, 20 мең гектар урманда ғаилә менән ял итеү өсөн бер генә яҡшы парк та юҡ, — тип билдәләне республика етәксеһе.
Бөгөн, төбәк башлығының әйтеүе буйынса, етәкселек ҡалаға профессионалдар, белгестәр күҙлегенән ҡарай башланы. Мөһим конференциялар үтә, фекер алышыуға ҡала халҡы ҡушыла.
— Был ҡала халҡының һәм профессионалдарҙың уртаҡ эше, — тине Рөстәм Хәмитов.
Пленар өлөшө тамамланғандан һуң «Ҡала үҫеше стратегияһы: киләсәкте нисек планлаштырырға?» һәм «Ҡалаға хоҡуҡ: граждандар әүҙемлегенең позитив потенциалы» түңәрәк өҫтәлдәрҙең эше башланды. Кисен конференция сиктәрендә «Ҡаланың селтәр моделе: формаль булмаған ҡала берләшмәләренең роле» асыҡ лекцияһы үтәсәк.


text:
Фото:
Чехияның финанс министры Эдуард Янота етәкселегендә делегация килеүе көтөлә
Фото:
Бөгөн, 7 апрелдә, Башҡортостанға Чехияның финанс министры Эдуард Янота етәкселегендә Чехия Республикаһы делегацияһы килеүе көтөлә.
Программаға ярашлы, 8 апрелдә делегация ағзаларының БР Хөкүмәте Премьер-министры Раил Сарбаев менән рәсми осрашыуы планлаштырылған. Шул уҡ көндө БР Ауыл хужалығы министрлығында Чехия һәм Башҡортостан эшлекле даирәләре вәкилдәренең бизнес-осрашыуы үткәреләсәк һәм һөйләшеүҙәр алып барыласаҡ. Ҡунаҡтар шулай уҡ православие ғибәҙәтханаһына һәм Рәсәй Фәндәр академияһы Өфө ғилми үҙәге Этнографик тикшеренеүҙәр үҙәгенең Археология һәм этнография музейына барырға ниәтләй.
Йома көндө Чехия Республикаһы менән Башҡортостан Республикаһы араһында Сауҙа-иҡтисади, фәнни-техник һәм мәҙәни хеҙмәттәшлек буйынса эшсе төркөмдөң ултырышы үткәреләсәк. Көндөң икенсе яртыһында ҡунаҡтар «Аллоплант» Бөтә Рәсәй күҙ һәм пластик хирургия үҙәгенә барасаҡ, бында уның генераль директоры Эрнст Мулдашев менән осрашасаҡ.
Шәмбе – сәфәрҙең һуңғы көнөндә –Чехия Республикаһы делегацияһының БР Хөкүмәте Премьер-министрының беренсе урынбаҫары, финанс министры Айрат Ғәскәров менән осрашыуы планлаштырылған. Шунан һуң БР Торлаҡ-коммуналь хужалыҡ министрлығы линияһы буйынса ҡайһы бер инвестицион проекттарҙы тормошҡа ашырыу буйынса эш кәңәшмәһе үткәреләсәк.


text:
Башҡортостанда иген 45 процент майҙанда йыйып алынған
ӨФӨ, 2015 йыл, 26 август. /«Башинформ» мәғлүмәт агентлығы, Розалиә Вәлиева/.
Башҡортостанда 799 мең гектарҙа ашлыҡ һуғылған, был дөйөм майҙандың 45 проценты. Ошо хаҡта республика Ауыл хужалығы министрлығы хәбәр итә.
Ун һигеҙ райондың хужалыҡтарында майҙандарҙың яртыһынан ашыуы йыйып алынған, Дүртөйлөлә — 62 процент. Дөйөм алғанда, һуңғы тәүлектә республика буйынса 49 мең гектарға яҡын һуғылған.
Гектарҙан уртаса уңыш 17,8 центнер булғанда 1421 мең тонна ашлыҡ һуғылған. Яҙғы бойҙай — 182,4 мең тонна, арпа — 305,6, һоло — 156,4, борсаҡ — 44,7.
Бөгөнгө көндә Стәрлетамаҡ районында 71,64 мең, Саҡмағошта — 70,29, Илештә — 69,11, Мәләүездә — 67,61 мең тонна иген һуғылған. Дәүләкән, Благовар, Ауырғазы райондарында 57-58,6 мең тонна ашлыҡ йыйылған.


text:
Башҡортостанда таксистарҙың берҙәм реестры булдырыласаҡ
Пассажирҙарҙы еңел автомобилдәрҙә ташыуҙы көйләгән закондың көсөнә инеүе айҡанлы Башҡортостанда таксистарҙың берҙәм реестры булдырыласаҡ. Еңел автомобилдәрҙә пассажирҙар ташыусыларҙы республиканың Транспорт һәм юл хужалығы буйынса дәүләт комитеты барлаясаҡ.
— Әүәлгә тиклем бындай исемлек булманы, шуға күрә республикала таксилар һанын билдәләү ауыр ғына, — тип һөйләне «Башинформ» агентлығына комитет рәйесе урынбаҫары Андрей Быковский. – Беҙҙең иҫәпләүҙәр буйынса, 10-15 мең тирәһе рөхсәт ҡағыҙы кәрәк буласаҡ. Улар тик автомобилдәргә генә бирелә.
Реестр электрон рәүештә булдырыласаҡ. Үҙенең мәғлүмәттәре менән Дәүләт комитеты башҡа ведомстволар, мәҫәлән, ЮХХДИ менән дә бүлешмәксе.
— Реестр мәғлүмәттәренә рөхсәт алып, инспекторҙар автомобилдең пассажирҙар ташыуға рөхсәте булыу-булмауын еңел тикшерә ала, — тип асыҡланы Андрей Быковский. – Рөхсәттәре булмай тороп, пассажирҙар ташыу менән шөғөлләнгән таксистар штраф түләйәсәк.


text:
Интерпол
Интерпо́л (франц. Organisation Internationale de Police Criminelle, OIPC, ингл. International Criminal Police Organization, ICPO) — енәйәт менән көрәшкән халыҡ-ара ойошма.
Интерпол сәйәси, хәрби, дини һәм раса эшмәкәрлеккә ҡыҫылмай (Уставының 3 статьяһы).
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Интерполдың рәсми сайты (инг.)
- Рәсәйҙен Интерполда ҡатнашыуын регламентлаған норматив документтар. (урыҫ.)
- Нәфис фильм "Ультиматум Борна" (урыҫ.)


text:
Күгәрсен районы кешеһе алты йәшлек ҡыҙҙы көсләгәне һәм үлтергәне өсөн хөкөм ителде
Республиканың юғары суды Күгәрсен районының Бикҡужа ауылынан 21 йәшлек егеткә хөкөм ҡарары сығарҙы. Былтыр 19 августа уның күршеләре кинйә ҡыҙҙарының тыуған көнөн билдәләй, уға алты йәш тула. Һуңыраҡ бала урамға уйнарға сыға. Бер нисә сәғәттән һуң ҡыҙҙары ҡайтмағас, ата-әсәһе һәм ҡунаҡтар уны эҙләргә сыға, әммә бөтә ауылды урап сыҡһалар ҙа, баланы тапмайҙар. Иртән ҡыҙҙың әсәһе уның юғалыуы тураһында полицияға хәбәр итә. Сабыйҙы тиҙ арала табалар. Өҫтөнә еңелсә тупраҡ һибелгән һәм ботаҡтар менән ҡапланған, көсләнгән баланың мәйете Ағиҙел буйынан табыла. Бала быуып үлтерелгән була.
Сабый үлгән ваҡытта ауылдан китеп юғалған күршегә шик төшә. Егетте район үҙәге Мораҡта, туғандарында йәшеренгән еренән, ҡулға алалар.
— Ғәйепләнеүсе бәлиғ булмаған балаға ҡарата эшләгән ҡылығын таныны һәм үкенде. Дүшәмбе көндө суд уны йыл ярымға иркен сикләү менән бергә 21 йылға ҡаты режимлы колонияға оҙатыу тураһында хөкөм ҡарары сығарҙы, — тип хәбәр итте Башҡортостандың Юғары судының матбуғат секретары Елена Макушина.


text:
Башҡортостанда «Йылдың иң яҡшы табибы» конкурсы еңеүселәренең исеме билдәле булды Фото: Олег Яровиков
Башҡортостанда «Йылдың иң яҡшы табибы» конкурсы еңеүселәренең исеме билдәле булды
Башҡортостанда «Йылдың иң яҡшы табибы» конкурсы еңеүселәренең исеме билдәле булды Фото: Олег Яровиков
ӨФӨ, 2016 йыл, 9 март. /«Башинформ» мәғлүмәт агентлығы, Эльмира Сабирова/.
«Йылдың иң яҡшы табибы» конкурсы йомғаҡтары буйынса Башҡортостанда иң яҡшы һаулыҡ һаҡлау хеҙмәткәрҙәре билдәләнде. Йыл һайын Рәсәй Һаулыҡ һаҡлау министрлығы, медицина фәндәре академияһы, һаулыҡ һаҡлау хеҙмәткәрҙәре профсоюзы һәм «Медицинская газета» ойошторған һөнәри оҫталыҡ конкурсы бөтә Рәсәй медиктар ярышының төбәк этабы булып тора.
Төбәк Һаулыҡ һаҡлау министрлығының матбуғат хеҙмәтендә хәбәр итеүҙәренсә, республикала конкурс өс этапта уҙғарылды. Тәүҙә дауалау учреждениеларының иң яҡшы табиптары билдәләнде, һуңынан улар район һәм ҡала кимәлендә үҙҙәренең дауалау-иҫкәртеү учреждениеларының абруйын яҡланы. Республика күләмендәге лидерҙарҙы Башҡортостан Һаулыҡ һаҡлау министрлығының конкурс комиссияһы билдәләне. Бәйгелә 33 номинация буйынса 120 кеше ҡатнашты. Медицина темаһына яҙған журналистар айырым билдәләнде.
Лауреаттарҙың исемдәре Башҡортостан Һаулыҡ һаҡлау министрлығының рәсми сайтында баҫылған. Еңеүселәр республика абруйын Рәсәй кимәлендә яҡлаясаҡ. Башҡортостан табиптары күп тапҡыр ил күләмендә еңеүсе булды һәм призлы урындар яуланы.
Былтыр республиканың һигеҙ табибы еңеүселәр иҫәбенә инде. Өфөләге 4-се бала табыу йортоноң бүлек мөдире Арсентий Грешилов «Иң яҡшы неонатолог» номинацияһында беренсе урынға лайыҡ булды, икенсе урында — Өфөләге 2-се балалар поликлиникаһы табибы Гүзәл Ишморатова, Стәрлетамаҡтағы 1-се поликлиника эндокринологы Людмила Михайлова, Республика клиник туберкулезға ҡаршы диспансеры фтизиатры Гүзәл Янбарисова. Ҡыуатов исемендәге республика клиник дауаханаһының табип-онкологы Рим Каланов, Республика балалар клиник дауаханаһының табип-патологоанатомы Ирина Огородникова, Республика клиник туберкулезға ҡаршы диспансеры табибы Элеонора Ҡәйүмова һәм Рәсәй Һаулыҡ һаҡлау министрлығы БДМУ клиникаһының табип-неврологы Фәниә Шәймөхәмәтова Бөтә Рәсәй конкурсында өсөнсө урын алды.


text:
Еңеү көнөнә арналған акцияла ҡатнашыусылар «70» һанына теҙелде һәм «Еңеү көнө» йырын башҡарҙы Фото: Олег Яровиков
Еңеү көнөнә арналған акцияла ҡатнашыусылар «70» һанына теҙелде һәм «Еңеү көнө» йырын башҡарҙы
Еңеү көнөнә арналған акцияла ҡатнашыусылар «70» һанына теҙелде һәм «Еңеү көнө» йырын башҡарҙы Фото: Олег Яровиков
ӨФӨ, 2015 йыл, 9 апрель. /«Башинформ» мәғлүмәт агентлығы, Эльмира Сабирова/.
Кисә Өфө мәктәптәре уҡыусылары, юғары һәм урта махсус уҡыу йорттары студенттары, хәрби-патриотик һәм үҫмерҙәр клубтары тәрбиәләнеүселәре Еңеү көнөнә арналған патриотик флешмобта ҡатнашты.
Сара барышында ҡаланың хәрби-патриотик клубтары тәрбиәләнеүселәре сығыш яһаны. Еңеүҙең 70 йыллығы республика ирекмәндәр корпусы ҡатнашыусылары өс мөйөшлө хаттар таратты. Уларҙа Башҡортостанда тыуып үҫкән һуғыш яугирҙәре тураһында мәғлүмәт тупланған.
Акцияға һуғыш ветерандары һәм тыл эшсәндәре саҡырылғайны. Йәш быуын Бөйөк Ватан һуғышы геройҙарына арнап «Еңеү көнө» йырын башҡарҙы. Ҡатнашыусылар шулай уҡ «70» һанына теҙелде. Ветерандар, үҙ сиратында, өфөләргә, хәҙерге һәм киләсәк быуындарға аяҙ күк йөҙө теләне.
Сараның ойоштороусылары — Өфө йәштәрен илһөйәрлек рухында тәрбиәләү үҙәге менән берлектә, Башҡортостандың Йәштәр сәйәсәте һәм спорт министрлығы булышлығында Ирекмәндәр хәрәкәте һәм йәштәрҙең башланғыстарына булышлыҡ итеү үҙәге.


text:
Рөстәм Хәмитов Тажикстан Республикаһының Өфөләге Генераль консулы Содик Имомов менән осрашты
26 майҙа Башҡортостан Президенты Рөстәм Хәмитов Тажикстан Республикаһының Өфөләге Генераль консулы Содик Имомов менән осрашты. Консуллыҡ башлығының өс йыллыҡ вәкәләттәр ваҡыты үтте, ул эшен Дүшәнбе ҡалаһында дауам итәсәк. Яңы етәксе тәғәйенләнгәнгә тиклем әлеге вазифаны консуллыҡтың өсөнсө секретары Манучехр Исмәтов башҡарасаҡ, тип хәбәр иттеләр республика башлығының матбуғат хеҙмәтенән.
— Өс йыллыҡ эшмәкәрлек дәүерендә арабыҙҙа күп яҡлы бәйләнештәрҙең яйға һалыныуына тағы ла бер ҡат инандым. Был бәйләнештәр бер ваҡытта ла туҡталып ҡалманы. Беҙҙә ҙур ғына башҡорт диаспораһы йәшәй, йәмәғәт ойошмалары бар. Улар күп кенә өлкәләрҙә ярайһы уҡ урын биләй һәм шуның менән Тажикстандың үҫешенә ҙур өлөш индерә. Үҙ яғымдан элекке бәйләнештәрҙе яңыртырға, яңы мөнәсәбәттәр булдырырға ярҙам итергә тырыштым. Ҡайһы бер эштәрҙе атҡарып булды. Әле күп кенә пландар ғәмәлгә ашырыла. Тажикстан кешеләренең инвестиция миҫалдары бар. Статистика яғынан уларҙы күҙәтеү ҡыйынға төшә, сөнки илдәребеҙ араһында ике гражданлыҡ тураһында килешеү бар. Эшҡыуарҙар Рәсәй гражданлығын алып бының менән әүҙем файҙалана, улар хәҙер Рәсәй Федерацияһының хоҡуҡи даирәһендә, — тине Содик Имомов.
— Ыңғай эш тәжрибәһе генераль консул булараҡ һеҙҙең өсөн дә, беҙҙең республика өсөндә бик мөһим тип уйлайым. Беҙ сит илдәрҙең дипломатик структуралары менән аралашыу тәжрибәһенә эйә булдыҡ. Ысынлап та бик яҡшы шарттар булдыра алыуыбыҙҙы күрһәттек, — тип билдәләне Рөстәм Хәмитов.
Осрашыу тураһында тулы отчет Башҡортостан Президентының рәсми сайтында бирелгән.


text:
Пенсия фондының БР буйынса бүлексәһе страховка взностары менән эш итеүгә әҙерләнә
2010 йылдан страховка взностары менән эш итеү һалым органдарынан Рәсәй Федерацияһы Пенсия фондына һәм Социаль страховкалау фондына күсә. Икенсе төрлө әйткәндә, страховка взностарын түләүҙе Рәсәй Пенсия фонды һәм Социаль страховкалау фонды контролгә аласаҡ. Пенсия фонды бер үк ваҡытта мотлаҡ пенсия һәм медицина страховкалауына страховка взностары күсерелеүенә контроллек итәсәк.
Был яңылыҡтар буйынса республика Профсоюздар йортонда үткән семинарҙа РФ Пенсия фонды Идараһы ағзаһы, Рәсәй Пенсия фондының республика бүлексәһе идарасыһы Фоат Хантимеров аңлатма бирҙе.
Пенсия фондына страховка взностарын күсереү тәртибе һәм түләүҙәр буйынса иҫәп-хисап документтары реквизиттары ла үҙгәртелә. Ойошмалар Пенсия фондына РФ Һаулыҡ һаҡлау һәм социаль үҫеш министрлығы тарафынан раҫланған формалар буйынса отчет бирергә тейеш буласаҡ. Фоат Хантимеров электрон документтар әйләнешенә күсергә кәрәклеген айырым билдәләп үтте. Бөгөн Рәсәй Пенсия фондының БР буйынса бүлексәһендә электрон документтар әйләнеше процедуралары ентекле эшләнгән, Рәсәй Федерацияһы Пенсия фондының страховка взностары менән эш итеү функцияларына әҙерлек бер ниндәй тотҡарлыҡһыҙ һәм аныҡ билдәләнгән ваҡытта бара.


text:
Төбәктә 3600-ҙән ашыу уҡыусы теләк буйынса беренсе Берҙәм дәүләт имтиханын тапшыра Фото: Андрей Старостин
Төбәктә 3600-ҙән ашыу уҡыусы теләк буйынса беренсе Берҙәм дәүләт имтиханын тапшыра
Төбәктә 3600-ҙән ашыу уҡыусы теләк буйынса беренсе Берҙәм дәүләт имтиханын тапшыра Фото: Андрей Старостин
ӨФӨ, 2015 йыл, 25 май. /«Башинформ» мәғлүмәт агентлығы, Эльмира Сабирова/.
Башҡортостанда 3600-ҙән ашыу уҡыусы теләк буйынса беренсе Берҙәм дәүләт имтиханын тапшыра. Дүшәмбе, 25 майҙа, сығарылыш уҡыусылары әҙәбиәт һәм географиянан һынау тота. Республиканың Мәғариф министрлығы мәғлүмәттәре буйынса, 2191 кеше — география һәм 1456-һы әҙәбиәт буйынса Берҙәм дәүләт имтиханында ҡатнашыуға ғариза биргән.
Башҡортостан Мәғариф министрлығының дәүләт йомғаҡлау аттестацияһы һәм белем сифатын баһалау бүлеге етәксеһе Жанна Миникеева әйтеүенсә, аныҡ һандар имтихандан һуң ғына билдәле буласаҡ. Берҙәм дәүләт имтиханында ҡатнашыуға ғариза биргән бөтә уҡыусылар ҙа имтиханға килмәй.
Быйыл республикала Берҙәм дәүләт имтиханын тапшырыу өсөн 22,5 мең кеше теркәлгән. Былтыр ошо күрһәткес 23,5 меңдән ашыу тәшкил иткән. Имтихан биреү өсөн 119 пункт булдырылған, шуларҙың 117-һе — дөйөм белем биреү мәктәбендә, икәүһе — өйҙә һәм холоҡ төҙәтеү колонияһы биләмәһендә.
Кесаҙна, 28 майҙа, мотлаҡ рәүештә рус теленән имтихан була.


text:
«Башҡортостан ҡыҙы» журналының апрель һанында яҙыусының хәләл ефете ниндәй булырға тейешлеге хаҡында бәйән ителә
ӨФӨ, 2015 йыл, 14 апрель. /«Башинформ» мәғлүмәт агентлығы, Ләйлә Аралбаева/.
«Башҡортостан ҡыҙы» журналының 2015 йылдағы дүртенсе һаны донъя күрҙе. Апрель сығарылышына күҙәтеү тәҡдим итәбеҙ.
Баҫманың тышлығын сағыу ижады, моңло тауышы менән һоҡландырған башҡорт йыр сәнғәте йондоҙо – Башҡортостандың атҡаҙанған артисы Сәйҙә Ильясова биҙәй. Уның фәһемле лә, мауыҡтырғыс та тормош юлы менән журналист Гөлнара Хәлфетдинова таныштыра.
«Башҡортостан ҡыҙы» журналының тәүге биттәре Учалы еренә һәм унда йәшәгән һөнәр оҫталарына арналған. «Ер кендеге тип танылған, милләтебеҙ өсөн изге Ирәмәле менән дан тотҡан ил. Әүлиәләр төйәге. Сихәтле шишмәләр төбәге. Ҡуйыны алтын, аҫылташ менән тулы яҡ. Йөрәгендә серле моң йөрөткән, осҡонло бейеүе менән әсир итер егеттәр һәм ҡыҙҙар йәшәүсе ер. Мөғжизәүи Учалыны шулай тип белһәк, был сәфәрҙә уны ялҡынлы йөрәкле илһөйәрҙәр, сәсән йәнле телһөйәрҙәр, бал ҡортолай тырыш эшһөйәрҙәр иле итеп астыҡ», – тип тәьҫораттарын тасуирлай журналдың баш мөхәррире Гөлназ Ҡотоева менән бүлек мөхәррире Альмира Кирәева. Райондың бөгөнгө ҡаҙаныштары ғына түгел, ә киләсәккә маҡсаттары һәм уй-ниәттәре лә урын алған «Күңелде гел тартыр ил» тип исемләнгән мәҡәләлә.
Бөйөк Ватан һуғышы тамамланыуға 70 йыл тулыу айҡанлы иғлан ителгән хәтирәләр бәйгеһенә килгән хат Ауырғазы районы Ишле ауылында тыуған Зәйнәп Рафиҡованың һуғыш башланған мәлдә күргән тетрәндергес иҫтәлектәрен бәйән итә. Өс балаһы һәм ире менән Сталинград ҡалаһында йәшәгән ҡатындың шул саҡта күргәндәрен, кисергәндәрен тетрәтмәйенсә уҡып булмай.
«Әҙәби балҡыш» рубрикаһында күренекле әҙип, Башҡортостандың халыҡ яҙыусыһы Талха Ғиниәтуллиндың 90 йәше уңайынан журнал уҡыусыларға мөхәббәт тураһындағы «Астралар» тигән хикәйәһе тәҡдим ителә. Билдәле шағирә Миңлегөл Хисамованың яңы шиғри шәлкеме лә матур кәйеф һәм яҙ һулышы бүләк итер.
Шағир ҡатыны... Яҙыусы ҡатыны... Ниндәйерәк булырға тейеш һуң ул? Яҙыусы-шағирҙың ижади асыштарын күңеле, рухи донъяһы аша үткәреп, төплө кәңәштәрен бирә алырлыҡ фекерҙәше лә, яңы үрҙәргә ҡанатландырыусы фәрештәһе лә бит ул. Әҙәбиәт тарихынан бик күп миҫалдар килтерергә була. Журналдағы мәҡәләләрҙең береһе һуғыштан ауыр яралар менән ҡайтып, хәрәкәтһеҙ ҡалған яугир яҙыусы Ибраһим Ғиззәтуллин һәм уның әҫәрҙәрен ташҡа баҫтырырға күп көс һалған ҡатыны Зөләйхә ханымға арналған. «Шағир ҡатыны» тигән мәҡәлә талантлы әҙип, Ш.Бабич премияһы лауреаты Рәйес Түләктең хәләл ефете – Флүрә Хәсән ҡыҙының тормош хәтирәләрен, күңел кисерештәрен байҡай, күптәрҙе ҡыҙыҡһындырған һорауҙарға яуап бирә.
Гөлназ Ҡотоева Белорет районы Асы ауылында Урал батыр рухына бағышланған сарала ҡатнашып, ҡар һыуына барыу йолаһын үткәреүҙәрен күреп, асыларҙың ни хәтлем моңло, нескә күңелле, рухлы, илһөйәр халыҡ икәненә инанып ҡайтты. Ошо матур йола һәм уны ойоштороу нескәлеге хаҡында «Милли йолаларыбыҙ» рубрикаһында уҡып белергә мөмкин. «Ирҙәрҙең аҫылдары» рубрикаһында Альбина Ғөбәйҙуллина халыҡсанлығы, ихласлығы, эскерһеҙлелеге, оҫта йырлау һәләте менән тамашасы һөйөүен яулаған йырсы Харис Шәриповтың ижад юлын һәм тормошондағы хәл иткес мәлдәрҙе һүрәтләй.
Ят ҡитғаларға сәйәхәт күптәргә ғәмәлгә ашмаҫтай хыял ғына булып тойола. «Ер шары буйлап» рубрикаһы аҫтындағы мәҡәләләр циклы ябай башҡорт ғаиләһендә тыуып үҫкән ҡыҙҙар менән егеттәрҙең нисек сит илдәр гиҙеүе һәм уларҙың ниндәй хис-тойғолар кисереүе хаҡында һөйләй. Апрель һанында журнал уҡыусыларҙы храмдар иле – Непал буйлап күңелле лә, фәһемле лә сәйәхәт көтә.
Апрель һанында шулай уҡ гүзәллек һәм донъя көтөү серҙәре хаҡында ла байтаҡ мәғлүмәт табырға була, журнал һатыуға сыҡты, тип хәбәр итте бүлек мөхәррире Альбина Ғөбәйҙуллина.


text:
Республиканың Журналистар союзы рәйесе итеп йәнә Артур Дәүләтбәков һайландыФото: Олег Яровиков
Республиканың Журналистар союзы рәйесе итеп йәнә Артур Дәүләтбәков һайланды
Республиканың Журналистар союзы рәйесе итеп йәнә Артур Дәүләтбәков һайландыФото: Олег Яровиков
ӨФӨ, 2015 йыл, 21 декабрь. /«Башинформ» мәғлүмәт агентлығы, Ксения Калинина/.
21 декабрҙә Өфөләге «Башҡортостан» дәүләт концерт залында Башҡортостан Журналистар союзының XX съезы уҙҙы. Съезд эшендә Башҡортостан Журналистар союзының тәүге 83 ойошмаһынан 89 делегат һәм 85 кеше ҡунаҡтар сифатында ҡатнашты. Ойошма рәйесе Артур Дәүләтбәков Башҡортостан Журналистар союзы идараһының 2013 йылдың 22 февраленән 2015 йылдың 21 декабренә тиклемге эше тураһында отчет менән сығыш яһаны.
Артур Дәүләтбәков тәүге ойошмаларҙың эшмәкәрлеге, ағзалыҡ взносын йыйыу, ветерандар менән эшләү, йәш журналистарҙы өйрәтеү, Башҡортостан Журналистар союзының Матбуғат һәм киң мәғлүмәт саралары агентлығы менән берлектә ойошторған әһәмиәтле саралар хаҡында һөйләне.
«Профессионализм һәр һөнәрҙең нигеҙе булып тора, журналистикала иһә бигерәк тә. Профессионализм мәҡәләләрҙәге хаталарҙың булмауына, һөйләмдәрҙе дөрөҫ төҙөү оҫталығына бәйле түгел. Ул ниндәй тема һайларға һәм уны уҡыусыға нисек еткерергә кәрәклеген аңлауҙан башлана, тимәк, һөнәри оҫталыҡҡа даими өйрәнеү зарур», — тине Артур Дәүләтбәков.
Фекер алышыуҙарҙа Башҡортостан Журналистар союзы ағзалары журналистарға хеҙмәт хаҡын арттырыу, уларҙы әҙерләү программаһын төҙөү, журналистика ветерандарына әхлаҡи һәм матди ярҙам күрһәтеү, ҡыҙыҡһыныуҙар буйынса клубтар асыу, «Матбуғат балы»н уҙғарыу алымдарын үҙгәртеү кеүек тәҡдимдәр индерҙе.
Съезда төбәктең Матбуғат һәм киң мәғлүмәт саралары агентлығы етәксеһе Борис Мелкоедов сығыш яһаны. Агентлыҡ етәксеһе Журналистарға ярҙам фонды һәм республика вуздарының береһендә Журналистика институтын булдырырға тәҡдим итте.
Сарала Башҡортостан Журналистар союзының етәксе органдары — Идара һәм Идараның башҡарма комитетын һайлау булды. Республиканың Журналистар союзы рәйесе итеп йәнә Артур Дәүләтбәков һайланды.


text:
16 майҙа кеше хоҡуҡтарын һәм азатлығын боҙоу мәсьәләләре буйынса граждандар ҡабул ителәсәк
16 майҙа РФ Президентының Башҡортостан Республикаһындағы йәмәғәт ҡабул итеү бүлмәһендә кеше хоҡуҡтарын һәм азатлығын боҙоу мәсьәләләре буйынса граждандар ҡабул ителәсәк.
Мөрәжәғәт итеүселәрҙе Башҡортостан Республикаһында Кеше хоҡуҡтары буйынса вәкил Рим Ҡәйүмов ҡабул итә.
Башлана — 14 сәғәттә.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Республика Президенты «Облака» заманса сәнғәт үҙәгендә Башҡортостан рәссамдарының күргәҙмәһен ҡараныФото: Андрей Старостин
Республика Президенты «Облака» заманса сәнғәт үҙәгендә Башҡортостан рәссамдарының күргәҙмәһен ҡараны
Республика Президенты «Облака» заманса сәнғәт үҙәгендә Башҡортостан рәссамдарының күргәҙмәһен ҡараныФото: Андрей Старостин
Башҡортостан Президенты Рөстәм Хәмитов «Облака» заманса сәнғәт үҙәгендә булды, унда республиканың билдәле рәссамдары – Сергей Краснов, Вәкил Шәйхетдинов, Михаил Спиридонов, Рәйес Ғәйетов, Камил Ғөбәйҙуллиндың ҙур коллекцияһы күрһәтергә ҡуйылған. Экспозицияла шулай уҡ Өфөнөң йәш рәссамдары – Тимофей Дорофеев, Евгений Севастьянов, Олег Шишкиндың эштәре. Бөтәһе 40 авторҙың ижады күрһәтелгән.
Рөстәм Хәмитов менән әңгәмәләшеүҙә үҙәкте ойоштороусыларҙың береһе Валериан Гагин, был экспозицияның хаҡы 36 миллион һум тәшкил итә, тип хәбәр итте.
Республика Президенты кешеләрҙең Үҙәккә нисек йөрөүе менән ҡыҙыҡһынды.
— Уртаса көн һайын галереяға 350 кеше килә, — тип һандарҙы килтерҙе Валериан Гагин. — Беҙҙең проект, бында мәҙәниәт һәм сәнғәттең төрлө йүнәлештәре: театр, кино, дизайн күрһәтелеүе менән үҙенсәлекле, беҙҙә һынлы сәнғәт студияһы эшләй, музыканттар сығыш яһай, Тамара Адамова етәкселек иткән альтернатива театрының спектаклдәре ҙур уңыш менән үтә. Актерҙар араһында – З. Исмәғилов исемендәге Өфө дәүләт сәнғәт академияһы студенттары. Беҙҙә сәнәғәт дизайны, фотолар күргәҙмәһе, «Ҡала мөхите» фестивале конкурс көндәренең береһе үтте.
30 ғинуарҙа тамашасыларҙы Анна Яблонскаяның «Где-то и около» пьесаһы буйынса спектаклдә көтәләр, 14 февралдә Польшаның Кшиштофа Бизё драматургы пьесаһы буйынса ҡуйылыш тәҡдим ителәсәк.
Шулай уҡ һәр теләүсе бында уҡыр өсөн китап алып тора йәки үҙенекен килтерә ала (буккроссинг). Рөстәм Хәмитов «Яҡшы ҡала Өфө» («Хороший город Уфа») белешмәгә иғтибар итте. Өфө егетенең идеяһы, ә тормошҡа ашырҙылар Санкт-Петербургтан йәш кешеләр.
Сувенир продукцияһын ҡарап, республика башлығы, был, бөгөн алға этәрергә кәрәкле йүнәлеш, тип билдәләне.
— Беҙҙең маҡсат – һеҙҙеке кеүек бындай проекттарға, артабан да республикала бындай майҙансыҡтар күбәйһен өсөн, ярҙам итергә кәрәк, — тине Рөстәм Хәмитов.


text:
Октябрьский уҡыусылары география буйынса төбәк олимпиадаһында иң көслөләре тип танылды
Мәктәп уҡыусылары араһында предметтар буйынса бөтә Рәсәй олимпиадаһының төбәк этабының иң ҡыҙған осоро. Октябрьский ҡалаһы бына инде икенсе йыл рәттән бөтә республиканан география буйынса иң көслө белгестәр ярышын үткәрә. География буйынса олимпиадаға Башҡортостандың 45 район һәм ҡалаһынан 178 уҡыусы йыйылды.
Олимпиада һөҙөмтәләре буйынса Октябрьский ҡалаһындағы 2-се гимназияның туғыҙынсы синыф уҡыусылары Динара Бәҙретдинова һәм Анастасия Ковалевская, шулай уҡ ун беренсе синыф уҡыусыһы Артем Кәримов уның призерҙары булды.
Олимпиадала ҡатнашыусылар өсөн ҡыҙыҡлы мәҙәни программа ла әҙерләнгән ине, улар Балалар һәм үҫмерҙәр ижады һарайында спектакль ҡараны, күңел асыу программаһында ҡатнашты. Уҡытыусылар өсөн 2-се гимназияла оҫталыҡ класы үткәрелде, улар алдында 2011 йылдың ноябрендә Мәскәүҙә үткән география уҡытыусыларының икенсе съезы делегаттары сығыш яһаны.
Әйткәндәй, Октябрьский ҡалаһының өлкән синыф уҡыусылары дүрт предмет буйынса төбәк олимпиадаларында ҡатнашып, яҡшы һөҙөмтәләргә ирешкән: уларҙың бишәүһе призер булған. Алда уҡыусыларҙы йәнә 16 предмет буйынса интеллектуаль ярыштар көтә.


text:
Фото:
10 мартта Рәсәй архивсыларының һөнәри байрамы
Фото:
Уларҙы «хәтер һаҡлаусылар» тиҙәр. Бөгөн Рәсәй архив хеҙмәткәрҙәре һөнәри байрамдарын билдәләй.
10 март — дата император Петр I-нең «Генераль Регламент»ы — тәүге тапҡыр Рәсәйҙә архив эше нигеҙҙәрен билдәләүсе дөйөм дәүләт хоҡуҡ акты тураһында иҫтәлеккә билдәләнгән. Шул ваҡыттан алып архивсылар “хаттарҙы йыйып барырға, уларға реестр ҡуйырға, биттәрен билдәләргә...” («письма прилежно собирать, оным реестры чинить, листы перемечивать…») тейеш була.
Бөйөк Петрҙың реформаһы Рәсәй Дәүләт архив хеҙмәтен ойоштороуға нигеҙ һалған 1918-1919 йылдар ҡануниәт акттарында үҫеш ала. Шунан башлап архивсылар һөнәри эшмәкәрлектең төп йүнәлештәрен билдәләй: документтарҙы һаҡлауҙы тәьмин итеү, уларҙы йыйып барыу (комплектлау) һәм фәнни маҡсатта файҙаланыу. Был йүнәлештәр илебеҙ Архив фондының бер өлөшө булып торған Башҡортостандың архив хеҙмәтенә лә тулыһынса хас. Уның системаһына, Башҡортостан Хөкүмәте ҡарамағындағы Архивтар эштәре буйынса идаралыҡтан тыш, Үҙәк дәүләт тарих архивы һәм Үҙәк дәүләт йәмәғәт берекмәләре архивы, "Архивсы" дәүләт учреждениеһы, 62 муниципаль архив һәм дүрт меңдән ашыу ведомство һәм тармаҡ архивтары.
Хәҙерге ваҡытта республиканың дәүләт һәм муниципаль архивтарында даими һаҡлауҙа өс миллион ете йөҙ меңдән ашыу эш иҫәпләнә. Улар иҫәбендә 2443579 берәмек идаралыҡ документацияһы, 1090198 эш шәхси состав буйынса, 98573 фотодокумент, 16381 шәхси документ, 56897 берәмек фәнни-техник документация. Башҡортостанда 64890 документ айырыуса әһәмиәтлеләр категорияһына ҡарай.
Архив мәғлүмәттәре нигеҙендә меңәрләгән архив белешмәләре бирелә, фәнни диссертациялар, китаптар һәм мәҡәләләр яҙыла.


text:
Өфөлә «ҡатын-ҡыҙҙар» вакансиялары йәрминкәһе үтәсәк
Кесе йома, 15 мартта, Өфөлә ҡатын-ҡыҙҙар өсөн тағы бер вакансиялар йәрминкәһе үткәреләсәк.
«Башинформ» агентлығына Өфөләге Халыҡты эш менән тәьмин итеү үҙәгенең предприятиелар менән бәйләнештәр бүлеге начальнигы Ирина Турчина хәбәр итеүенсә, алдағы «ҡатын-ҡыҙҙар» вакансиялары йәрминкәһендә күмәртәләп һәм берәмләп һатыу, дөйөм туҡланыу ойошмалары, шулай уҡ ҡунаҡханалар һәм ресторандар буш эш урындары тәҡдим итәсәк.
— Ҡаланың 30-ҙан ашыу предприятие һәм ойошмаһы йәрминкәлә ҡатнашырға теләк белдерҙе. Эш эҙләүселәргә дөйөм туҡланыу, страховкалау, сауҙа, шулай уҡ еңел һәм текстиль сәнәғәт өлкәләрендә буш эш урындары тәҡдим ителәсәк, — тине Ирина Турчина.
Йәрминкә Ибраһимов бульвары, 47/1 адресы буйынса Өфөнөң Халыҡ мәшғүллеге үҙәгендә үтәсәк. Башлана – 10 сәғәттә.


text:
Рөстәм Хәмитов «Башнефть» компанияһы президентын «Башҡортостан Республикаһы алдындағы хеҙмәттәре өсөн» ордены менән бүләкләне Фото: Башҡортостан Башлығының матбуғат хеҙмәте
Рөстәм Хәмитов «Башнефть» компанияһы президентын «Башҡортостан Республикаһы алдындағы хеҙмәттәре өсөн» ордены менән бүләкләне
Рөстәм Хәмитов «Башнефть» компанияһы президентын «Башҡортостан Республикаһы алдындағы хеҙмәттәре өсөн» ордены менән бүләкләне Фото: Башҡортостан Башлығының матбуғат хеҙмәте
ӨФӨ, 2016 йыл, 1 июль. /«Башинформ» мәғлүмәт агентлығы, Александр Смирнов/.
30 июндә Республика йортонда Башҡортостан Башлығы Рөстәм Хәмитов Рәсәй энергетика министрының беренсе урынбаҫары, «Башнефть» акционерҙар нефть компанияһының директорҙар советы рәйесе Алексей Текслер менән осрашты.
Осрашыуҙа «Башнефть» акционерҙар нефть компанияһы президенты, идара рәйесе Александр Корсик һәм республика Хөкүмәте Премьер-министры Рөстәм Мәрҙәнов ҡатнашты.
Яҡтар нефть компанияһының үҫеш мөмкинлектәрен, етештереү объекттарын яңыртыу, төбәктә социаль һәм хәйриә проекттарын тормошҡа ашырыу мәсьәләләрен тикшерҙе.
Осрашыу барышында Башҡортостан Башлығы компания президенты Александр Корсикты «Башҡортостан Республикаһы алдындағы хеҙмәттәре өсөн» ордены менән бүләкләне.
– «Башнефть» компанияһының беҙҙең өсөн ни тиклем мөһим икәнлеген, уның республикабыҙ иҡтисадына ҙур өлөш индереүен беләбеҙ, – тине Рөстәм Хәмитов. – Бөгөн компания менән идара итеү юғары кимәлдә. Беҙ етәкселекте аңлайбыҙ һәм хөрмәт итәбеҙ. Шуға бәйле мин Корсик Александр Леонидовичты яҡшы эшләгәне өсөн «Башҡортостан Республикаһы алдындағы хеҙмәттәре өсөн» ордены менән бүләкләргә ҡарар иттем.


text:
Башҡортостан йыл йомғаҡтарын барлай
Конгресс-холлда йәштәр башланғыстарын яҡлау һәм үҫтереү йылы тамамланыуға бәйле ултырыш уҙҙы.
Был йәһәттән фатирһыҙ йәш ғаиләләр мәсьәләләрен хәл итеү буйынса «Үҙ йортом» программаһы уңышлы, тип табыла. Ошо программа нигеҙендә Өфө эргәһендә Шамонин ауылында йорттар һалына. Яҡын киләсәктә тағы бер-нисә майҙанда эштәр башланасаҡ. Раил Сарбаев әйтеүенсә, Башҡортостанда йәштәргә бәйле социаль сәйәсәт артабан да өҫтөнлөклө йүнәлеш буласаҡ.
Яҡынлашып килгән 2010 йыл иһә Башҡортостанда Республика йылы исеме аҫтында үтәсәк. 20 йыл элек республика Рәсәй Федерацияһында тәүгеләрҙән булып Үҙаллылыҡ тураһында дәүләт декларацияһын ҡабул итте. Киләһе йылды ошо датаға арнау был йылдарҙың әһәмиәтлеген иҫәпкә алып эшләнелде. Ошо туралағы ҡарар республика президенты шураһы ултырышында ҡабул ителде.


text:
Башҡортостанда ҡарабойҙайға хаҡтар төшөүе көтөлә
— Быйыл республика хужалыҡтарында 14 мең тонна ҡарабойҙай йыйып алыу планлаштырыла. Әгәр ҙә барыһын да эшкәртеүгә йүнәлткәндә, ҡарабойҙай ярмаһының өс йыллыҡ запасы килеп сығасаҡ, — тине «Башинформ» агентлығында үткән матбуғат конференцияһында БР Ауыл хужалығы министрлығының аҙыҡ-түлек баҙарҙарын һәм хужалыҡ итеүҙең бәләкәй формаларын үҫтереү бүлеге начальнигы Валерий Белов.
Был барлыҡ ҡарабойҙайҙың да республикала ҡалыуын аңлатмай, сөнки ауыл хужалығы предприятиеларының уны республиканан ситтә һатырға хоҡуҡтары бар, тип асыҡланы чиновник.
— Бөгөн популяр культура уңышының мул булыуын фаразлау ҡарабойҙайға хаҡты баҙар көйләйәсәгенә ышанырға мөмкинлек бирә. Тәжрибә киләһене күрһәтә: продукттың тейешле күләмдә булыуы һәм тауар етештереүселәр араһында сәләмәт конкуренция күҙәтелеүе хаҡтар төшөүенә килтерә. Ҡарабойҙай менән дә шул уҡ хәл булырға тейеш, — тип белдерҙе Ауыл хужалығы вәкиле.
Иҫегеҙгә төшөрәбеҙ, былтыр көҙ һәм әлеге йыл башында ҡоролоҡ арҡылы дефицит булып киткән ҡарабойҙай ярмаһына ҙур һорау булыу сәбәпле уға хаҡтар килоһына йөҙ һумға тиклем күтәрелгәйне. Үткән йылдарҙа ул 20 һумдан да артмай ине.
Шул уҡ сәбәптәр арҡылы хаҡы буйынса диңгеҙ аръяғы апельсиндарына тиң булып киткән картуф уңышының да яҡшы булыуы көтөлә, тип әйтте Валерий Белов. Әле булһа үҙебеҙҙең яңы картуфҡа хаҡтар яҙ көнө ситтән килтерелгәндекенә ҡарағанда түбәнерәк.


text:
Танылған бейеүсе һәм балетмейстер Хашим Мостаев арабыҙҙан китте Фото: Олег Яровиков
Танылған бейеүсе һәм балетмейстер Хашим Мостаев арабыҙҙан китте
Танылған бейеүсе һәм балетмейстер Хашим Мостаев арабыҙҙан китте Фото: Олег Яровиков
ӨФӨ, 2015 йыл, 24 декабрь. /«Башинформ» мәғлүмәт агентлығы, Ләйлә Аралбаева/.
Өфөлә танылған бейеүсе һәм балетмейстер, республиканың профессиональ балет сәнғәтенә һәм халыҡ хореографияһына нигеҙ һалыусыларҙың береһе Хашим Фәтих улы Мостаев 98-се йәшендә вафат булды. Мәрхүм менән хушлашыу 25 декабрҙә иртәнге сәғәт 11-ҙә Фәйзи Ғәскәров исемендәге дәүләт халыҡ бейеүҙәре ансамбле бинаһында үтә (Өфө ҡалаһы, Зәки Вәлиди урамы, 34).
Хашим Фәтих улы Мостаев — БАССР-ҙың атҡаҙанған мәҙәниәт хеҙмәткәре, Башҡортостандың атҡаҙанған сәнғәт эшмәкәре, М.Ғафури исемендәге республика премияһы лауреаты. 1918 йылдың 11 сентябрендә Кушнаренко районының Ҡаҙарма ауылында тыуған. 1934-1936 йылдарҙа Булат Имашев ойошторған драма театры эргәһендәге театр студияһында уҡый. 1935-1938 йылдарҙа Башҡорт драма театрында актер булып эшләй. 1938 йылда Ленинград хореография училищеһына уҡырға инә. 1941 йылда үҙ теләге менән фронтҡа китә. 1943 йылда демобилизациялана һәм «Сыңрау торна» беренсе башҡорт балетын ҡуйыу өсөн Башҡорт опера һәм балет театрына эшкә саҡырыла. 1946 йылда Ленинград хореография училищеһында уҡыуын тамамлағас, С.М.Киров исемендәге Ленинград опера һәм балет театрында балет артисы булып эшләй башлай.
1970-1974 йылдарҙа — Башҡорт дәүләт халыҡ бейеүҙәре ансамбленең художество етәксеһе. 1982-1992 йылдарҙа — «Нефтсе» мәҙәниәт һарайы эргәһендәге «Ләйсән» бейеү студияһының художество етәксеһе. 1995-2014 йылдарҙа — Башҡортостандың Фәйзи Ғәскәров исемендәге дәүләт халыҡ бейеүҙәре ансамбле эргәһендә балетмейстер-консультант.
«Баҡсаһарай фонтаны» (Арыҫланбай һәм Йомағол), «Зөһрә» (Нур), «Аҡҡош күле» (принц Зигфрид) балеттарында төп партияларҙы башҡарған. «Ҡара йөҙҙәр», «Гөлнәзирә» балет спектаклдәрен, «Кармен» һәм «Сыңрау торна» операһында бейеү ҡуйған. Фәйзи Ғәскәров исемендәге дәүләт академия халыҡ бейеүҙәре ансамблендә «Ирәндек», «Азамат», «Ҡумыҙ менән бейеү», «Сәскә атыусы ҡурай», «Француз яулығы», «Бөрйән ҡыҙҙары» бейеүҙәрен һалған.


text:
I тур йомғаҡтары буйынса «Урал моңо-2010» фавориттары билдәләнде
I конкурс көнө йомғаҡтары буйынса тамашасылар үҙҙәре өсөн төрки йәштәрҙең «Урал моңо-2010» Халыҡ-ара музыкаль ижад фестивале фавориттарын билдәләне. Күпселек фекере буйынса лидерҙар иҫәбенә солистар Юлиана Кривошапкина (Саха (Якутия), Айдамир Сингл (Тыва), Бекзат Оспанов (Ҡаҙағстан), Юнир Һағынбаев һәм «Бельбек» ансамбле (Ҡырым-Украина) инде.
Башҡортостан вәкилдәренән призлы урынға шулай уҡ «Арғымаҡ» этно-рок төркөмө дәғүә итә, тип иҫәпләй башҡорт музыка сәнғәтен һөйөүселәр. Улар төркөмдөң 4 июндә Хөсәйен Әхмәтов исемендәге Башҡорт дәүләт филармонияһының Ҙур залында үтәсәк II һайлап алыу турында сығышына ҙур өмөт бағлай.
Жюри ағзаһы Абай Әмирхановтың (Ҡаҙағстан) һүҙҙәренә ҡарағанда, «Урал моңо-2010»дың икенсе конкурс көнө бик ҡыҙыҡлы булырға оҡшай.
— Конкурсанттарҙың күбеһе ярайһы уҡ көслө һәм яҡшы әҙерлекле. Финалға сығыу өсөн бөгөнгө ижади ярыш көсөргәнешле булды, – тип иҫәпләй Абай Ғәзиз улы.


text:
Фото:
Янғын һүндереүселәр Көньяҡ Урал ҡурсаулығын уттан ҡотҡара
Фото:
Уҙған тәүлектә республика территорияһында дөйөм майҙаны 291 гектарлыҡ 16 яңы тәбиғи янғын сығанағы барлыҡҡа килде. Янғын һүндереүселәр ете янғынды йүгәнләй алды. Рәсәй Ғәҙәттән тыш хәлдәр министрлығының БР буйынса Баш идаралығының оператив мәғлүмәте буйынса, әлеге ваҡытта 241 гектар майҙанда 15 тәбиғи янғын һаман һүндерелмәгән, әммә артабан таралыуҙан туҡтатылған.
3 августа Көньяҡ Урал ҡурсаулығында тау итәгендә үлән һәм ҡыуаҡлыҡтар янып китә. Утты һүндереүгә Инйәр, Межгорьеның янғын һүндереүселәре йәлеп ителә, Урман хужалығы министрлығы хеҙмәткәрҙәре лә ярҙам итә. Янғын аҫтан тарала –урманда, ағастарға ҡағылмайынса, ҡыуаҡтар һәм үлән яна. Бөгөнгө көндә берҙәм эш итеү һөҙөмтәһендә өс гектар территориялағы янғын артабан таралыуҙан туҡтатылған, һәм көн дауамында уны тулыһынса һүндереү планлаштырыла.


text:
Мифология
Мифоло́гия (грек. uuθoλoYίa uῦθoς — риүәйәт, хикәйәт һүҙенән һәм λόYoς — һүҙ, хикәйә, тәғлимәт) — боронғо фольклор, халыҡ әкиәттәрен мифтарҙы, эпостарҙы, әкиәттәрҙе өйрәнә торған фән, мифологияны бик күп фәндәр (философия, тарих, филология) өйрәнә.
Йөкмәткеһе
Мифтарҙың барлыҡҡа килеүе[үҙгәртергә | вики-тексты үҙгәртергә]
Донъяны мифологик күҙ алдына килтереү билдәле бер үҫеш юлында бөтә халыҡтарҙа ла булған. Европалылар Бөйөк географик асыштар осорона тиклем тик антик мифтар менән генә таныш булһалар, һуңғараҡ улар Африка, Америка, Океания, Австралия халыҡтарының мифтары тураһында ла белә. Библияла көнбайыш-семит мифологияһы эҙемтәһе һиҙелә. Ғәрәптәрҙең исламға тиклем үҙ мифологиялары булған.
Шулай итеп мифологияның кеше зиһене менән бәйләнеше бар. Мифик образдарҙың барлыҡҡа килеү ваҡытын билдәләү мөмкин түгел, уларҙың барлыҡҡа килеүе тел һәм фекерләү һәләте барлыҡҡа килгән осор менән бәйле. Мифтарҙың төп бурысы — кеше эшләгән ниндәйҙер мөһим ғәмәлдең өлгөһөн булдырыу. Миф көнделек тормошто ритуаллаштырып кешегә йәшәү мәғәнәһен бирә.
Палеоконтакт теорияһы яҡлылар фаразы буйынса, мифтар — тарих, ысын булған ваҡиғалар. Хәҙерге заманда «Карго культы» «миф» һүҙен шундай мәғәнәлә ҡулланыу өлгөһө булып тора. Шуның өсөн улар дин һәм фәнде мифологияға яңыса ҡарарға саҡыра. Миҫал өсөн улар Библияла яҙылған ваҡиғаны күрһәтә һәм хәҙерге фәндәге белемде, терминологияны ҡулланып яңы аңлатма бирә.
Мифтарҙың төрлөлөгө[үҙгәртергә | вики-тексты үҙгәртергә]
- Космогон мифтар — донъя барлыҡҡа килеүе тураһында
- соляр (ҡояш тураһында) мифтар
- ай тураһында мифтар
- астраль мифтар
- Эсхатолог мифтар — донъя бөтөү тураһында
- Антропогик мифтар — кеше барлыҡҡа килеүе тураһында
- мәҙәни герой
- Календарь мифтары
- үлеп кире терелгән хайуан тураһында мифтар
- Үлеүсе һәм терелеүсе аллаһ
- Хайуандар тураһында мифтар
- Культ мифтары
Мифология һәм әкиәттәр[үҙгәртергә | вики-тексты үҙгәртергә]
Ҡайһы саҡта әкиәттәр «боҙолған мифтар» тип ҡарала. Йыш ҡына «халыҡ әкиәттәре, риүәйәттәре» тип антик культутралағы «мифтарҙы» атайҙар.
Мифтың әкиәттән айырмаһы:
1 Тәғәйенләнеше төрлөсә.
- Мифтың төп тәғәйенләнеше — аңлатма биреү.
- Әкиәттең төп тәғәйенләнеше — күңел асыу һәм әхлаҡ биреү.
2 Кешеләрҙең мөнәсәбәте.
- Мифты һөйләүсе һәм тыңлаусы ысынбарлыҡ тип ҡабул итә.
- Әкиәт (кәм тигәндә һөйләүсе тарафынан) уйҙырма кеүек ҡабул ителә.
Мифология сәнғәттә[үҙгәртергә | вики-тексты үҙгәртергә]
- мифология әҙәбиәттә
- мифология һынлы сәнғәттә
Шулай уҡ ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Мифологическая энциклопедия (на английском)
- Березкин Ю. Е. «Тематическая классификация и распределение фольклорно-мифологических мотивов по ареалам»
- Юрий Семёнов «Тотемизм, первобытная мифология и первобытная религия»
- Лосев А. Ф. Диалектика мифа
Әҙәбиәт[үҙгәртергә | вики-тексты үҙгәртергә]
- Кристофер У. Блакуэлл, Эйми Хакни Блакуэлл Мифология для «чайников» (Mythology For Dummies) — М. 2006. «Диалектика» — 368 с ISBN 0-7645-5432-8
- Берёзкин Ю. Е. 2007. Мифы заселяют Америку. М.: ОГИ.
- Берёзкин Ю. Е. 2007. Ареальное распределение фольклорно-мифологических мотивов // История и математика: Анализ и моделирование социально-исторических процессов. М.: КомКнига, 2007. С.205-232.


text:
2012 йылға эшҡыуарлыҡты үҫтереү буйынса республика программаһы раҫланды
Республика Хөкүмәте ҡарары менән 2012 йылға Башҡортостанда бәләкәй һәм урта эшҡыуарлыҡ субъекттарын үҫтереү буйынса республика программаһы раҫланды.
Программа республика бюджетынан – 100 миллион һум, федераль бюджеттан 300 миллион һум күләмендә йәлеп ителгән средстволар иҫәбенә тормошҡа ашырыласаҡ.
Программаға ярашлы, бәләкәй бизнесҡа финанс ярҙам күрһәтеүҙе муниципалитет кимәленә күсереү дауам ителәсәк.
Башҡортостан Республикаһының Эшҡыуарлыҡ һәм туризм буйынса дәүләт комитетынан хәбәр итеүҙәренсә, 2012 йыл Программаһында ярҙамдың яңы төрҙәре лә ҡаралған. Тәү сиратта был инфраструктура ойошмаларының Башҡортостанда бәләкәй һәм урта эшҡыуарлыҡҡа ярҙам күрһәтеү һәм үҫтереү мәсьәләләре буйынса проекттарҙы тормошҡа ашырыуға бәйле сығымдарының бер өлөшөн субсидиялау. Был маҡсаттарға өс миллион һумдан ашыу аҡса бүленәсәк, ойошмалар конкурс буйынса һайлап алынасаҡ.
Лизинг түләүҙәренең бер өлөшөн субсидиялау, шул иҫәптән беренсе иғәнә өсөн түләү ярҙамында лизингты үҫтереүгә финанс ярҙам күрһәтеүгә айырыуса иғтибар бүленә. 2012 йыл программаһында ярҙамдың был төрө яңы эш башлаған эшҡыуарҙарға лизинг килешеүен төҙөгәндә беренсе иғәнә түләү өсөн гранттар менән киңәйтелгән.
Бынан тыш, йәштәр эшҡыуарлығының яңы эш башлаған субъекттары – һөнәри белем биреү учреждениеларын тамамлаусылар һәм студенттар айырым төркөмгә бүленде. Уларға бизнес башлау өсөн гранттар бүленәсәк.
Программаның тулы тексы БР Эшҡыуарлыҡ һәм туризм буйынса дәүләт комитетының рәсми сайтында урынлаштырылған.


text:
Средстволары була тороп, директор эш хаҡы түләмәгән
РФ прокуратураһы ҡарамағындағы Тикшереү комитетының БР буйынса Тикшереү идаралығында «Геотранс» яуаплылығы сикләнгән йәмғиәте директоры Әнүәр Кәлимуллинға ҡарата асылған енәйәт эшен тикшереү тамамланды. Ул предприятиеның өс хеҙмәткәренә эш хаҡы түләмәүҙә ғәйепләнә.
Тикшереү етәксенең уларға ете ай аҡса түләмәүен, шул уҡ мәлдә уның средстволары эш хаҡы буйынса бурыстан ун тапҡырға күберәк булыуын асыҡлаған. Аҡсаны Кәлимуллин үҙенең, ҡатынының ихтыяжында һәм предприятие эшмәкәрлеген тәьмин итеү маҡсатында тотонған.
Прокурор ғәйепләү ҡарарын раҫлағандан һуң эш судҡа тапшырыласаҡ, тип хәбәр итә РФ прокуратураһы ҡарамағындағы Тикшереү комитетының БР буйынса Тикшереү идаралығы матбуғат хеҙмәте.


text:
Өфөлә рәсми рәүештә һигеҙ мең эшһеҙ иҫәпләнә
Әлеге ваҡытта Өфөлә рәсми рәүештә һигеҙ меңдән аҙ ғына ашыуыраҡ эшһеҙ иҫәпләнә. Эшһеҙлек кимәле ҡалала 1,44 процент тәшкил итә.
«Башинформ» агентлығына Башҡортостан баш ҡалаһының Халыҡ мәшғүллеге үҙәгенән хәбәр итеүҙәренсә, йыл башынан алып Өфөнөң эш биреүселәре 44600 вакантлы урын тураһында мәғлүмәт биргән. Бөгөнгө көндә вакансиялар банкында 21100 буш эш урыны тураһында мәғлүмәт бар.
Баш ҡаланың хеҙмәт баҙарында көсөргәнешлек коэффициенты әлеге ваҡытта 0,4 тәшкил итә.
2012 йылдың башынан Өфөнөң Халыҡ мәшғүллеге хеҙмәте йәмғеһе 7200-гә яҡын кешене эшкә урынлаштырған. 6600-ҙән ашыу кеше иҫәптән төшкән. Был ваҡыт эсендә яҡынса 5900 өфөлө эшһеҙ тип танылған.


text:
Республика банкирҙары Түбәнге Новгородта бөтә Рәсәй форумында ҡатнашасаҡ
Республика банкирҙары профессиональ форумда ҡатнашыуға саҡырыла. Быйыл бөтә Рәсәй банктар форумы Түбәнге Новгородта 18-19 сентябрҙә үтә. Сараны ойоштороусы булып Рәсәй банктары ассоциацияһы сығыш яһай.
Әлеге форум «Рәсәй төбәктәренең иҡтисади үҫешендә банктар роле артыуы (тенденциялар, тәжрибә, проблемалар)» темаһына үткәрелә.
Кредит биреү мәсьәләләренә, ссуда сифатына күҙәтеүҙә яңы тенденцияларға һәм уларҙың кредит биреү процесына йоғонто яһауына айырыуса иғтибар бүленәсәк.
Банк хеҙмәткәрҙәренән тыш, форумда федераль һәм төбәк дәүләт власы органдары, министрлыҡ һәм ведомство вәкилдәре, эксперттар, ғалимдар ҡатнашасаҡ.
Сара программаһы менән Башҡортостан Республикаһының Кредит ойошмалары ассоциацияһы сайтында танышырға була.


text:
Шишмәлә физкультура-сәләмәтләндереү комплексы асылды
Бассейн һәм күнекмәләр залы менән спорт комплексы Шишмәлә асылды, тип хәбәр итә Башҡортостан Хөкүмәтенең матбуғат хеҙмәте.
Спорт объектының дөйөм майҙаны – биш мең квадрат метрҙан күберәк. Комплекс сменаһына 112 кешене ҡабул итә ала, мөмкинлектәре сикләнгән кешеләр өсөн спорт менән шөғөлләнеү мөмкинлеге ҡаралған.
Төҙөлөшкә «Башнефть» акционерҙар нефть компанияһы асыҡ акционерҙар йәмғиәте средстволарынан бүленгән 165 миллион һум тотонолған. Дүрт ҡатлы ҡоролманы 2012 йылдың июлендә күтәрә башлағандар.
— Физкультура комплексының төҙөлөшө Башҡортостан Президентының һәм Хөкүмәттең социаль сәйәсәтенең сағыу сағылышы булып тора, — тип билдәләне асыу тантанаһында БР Хөкүмәте Премьер-министрының беренсе урынбаҫары Рөстәм Мәрҙәнов. — Сәләмәт йәшәү тормошон формалаштырыу һәм күмәк физик культураны һәм спортты үҫтереү өҫтөнлөклө йүнәлештәрҙең береһе булып тора.
Һуңғы өс йылда республикала спорт объекттарын төҙөүгә, ремонтлауға һәм реконструкциялауға «Башнефть» 1,6 миллиард һумдан ашыу аҡса бүлгән. Эреләр иҫәбендә — Өфөлә Спорт һарайы, икенсе сиратта «Өфө-Арена», Туймазыла һәм Сибайҙа боҙ комплекстары. Шулай уҡ Тәтешле һәм Илеш райондарында физкультура-сәләмәтләндереү комплекстары.
Компанияның пландарында Күмертау ҡалаһында физкультура-сәләмәтләндереү комплексы һәм бөтә республика территорияһы буйлап күп функциялы спорт майҙансыҡтары төҙөлөшө.


text:
Башҡортостан буйынса РФ Пенсия фонды: сентябрь өсөн барлыҡ түләүҙәр башҡарылды
Рәсәй Пенсия фондының Башҡортостан буйынса бүлексәһе пенсияларҙы һәм башҡа социаль түләүҙәрҙе граждандарға ваҡытында һәм тулы күләмдә түләгән. 3 октябрҙән графикка ярашлы октябрь өсөн түләүҙәр башҡарыла башлаясаҡ, тип хәбәр иттеләр ведомствонан.
Бөгөнгө көндә Рәсәй Пенсия фондының Башҡортостан буйынса бүлексәһенән түбәндәгеләр пенсия ала: 1 миллион 78 мең пенсионер, 375 мең федераль льгота алған һәм 101 мең федераль социаль өҫтәмә алған кешеләр.


text:
Фото:
Башҡортостан журналистары Дөйөм Рәсәй халыҡ фронты медиафорумында ҡатнаша
Фото:
ӨФӨ, 2015 йыл, 27 апрель. /«Башинформ» мәғлүмәт агентлығы, Ғәлиә Нәбиева/.
Санкт-Петербургта Дөйөм Рәсәй халыҡ фронты ойошторған «Дөрөҫлөк һәм ғәҙеллек» бойондороҡһоҙ төбәк һәм урындағы киң мәғлүмәт саралары медиафорумы үҙ эшен башланы. Форумда журналистар, Дәүләт Думаһы депутаттары, министрлыҡ һәм ведомство башлыҡтары, федераль киң мәғлүмәт саралары етәкселәре ҡатнаша. 350 ҡатнашыусы араһында — «Дөрөҫлөк һәм ғәҙеллек» конкурсында Башҡортостандан һигеҙ еңеүсе.
Бойондороҡһоҙ төбәк һәм урындағы киң мәғлүмәт сараларына булышлыҡ итеү фонды конкурсы лауреаттарын бүләкләү тантаналы шарттарҙа үтте. Конкурста ҡатнашыусыларҙың мәҡәләләре торлаҡ-коммуналь хужалыҡ, коррупцияға һәм чиновниктарҙың башбаштаҡлығы темаһына арналғайны.
Премия лауреаттарын Дөйөм Рәсәй халыҡ фронтының Үҙәк штабы рәйестәштәре Станислав Говорухин, Александр Бречалов һәм Ольга Тимофеева ҡотланы, эш пландары хаҡында һөйләне.
— «Дөрөҫлөк һәм ғәҙеллек» бойондороҡһоҙ төбәк һәм урындағы киң мәғлүмәт сараларына булышлыҡ итеү фонды 1500 эш араһынан 300 еңеүсене һайлап алды, — тине, форумды асып, Дәүләт Думаһы депутаты Станислав Говорухин. — Барығыҙҙы ла ҡотлайым. Беҙҙе өс көсөргәнешле эш көнө көтә.
Ҡатнашыусылар бойондороҡһоҙ Рәсәй журналистикаһы үҫеше мәсьәләләрен тикшерәсәк, шулай уҡ төбәктәрҙәге мөһим проблемалар хаҡында һөйләшәсәк.
Станислав Говорухин, Александр Бречалов, Ольга Тимофеева, Дөйөм Рәсәй халыҡ фронты Башҡарма комитеты етәксеһе Алексей Анисимов, Дөйөм Рәсәй халыҡ фронты Башҡарма комитеты етәксеһенең беренсе урынбаҫары Дмитрий Миненко һәм Рәсәйҙең Журналистар союзы рәйесе Всеволод Богданов журналистарға сертификаттар тапшырҙы.
Иҫегеҙгә төшөрәбеҙ, Дөйөм Рәсәй халыҡ фронтының тәүге медиафорумына илдең 85 төбәгенән 300-ҙән ашыу журналист килде. Шул саҡта Рәсәй Президенты, Дөйөм Рәсәй халыҡ фронты лидеры Владимир Путин пленар ултырыш йомғаҡтары буйынса йөкләмәләр исемлегенә ҡул ҡуйғайны. Сара уңышлы үтте һәм йыл һайын ойошторола башланы.


text:
Башҡортостан парламенты депутаттары дарыуҙарға хаҡты контролдә тота
Башҡортостан Республикаһы Дәүләт Йыйылышы-Ҡоролтайҙың Социаль сәйәсәт һәм һаулыҡ һаҡлау комитеты ултырышында депутаттар дарыу препараттарына хаҡтарҙы дәүләт көйләүе буйынса хәлде тикшерҙе. «Башфармация» дәүләт унитар предприятиеһы генераль директорының ойоштороу мәсьәләләре буйынса урынбаҫары Рәйес Хәсәнов һәм Һаулыҡ һаҡлау һәм социаль үҫеш өлкәһендә күҙәтеү буйынса федераль хеҙмәттең Башҡортостан Республикаһы буйынса идаралығы етәксеһе Салауат Дауытов үҙ сығыштарында «Дарыуҙарҙың әйләнеше тураһында» Федераль законды ҡабул иткәндән һуң был өлкәләге үҙгәрештәр тураһында мәғлүмәт менән уртаҡлашты. Тикшереү барышында депутаттар дарыуҙарға хаҡты билдәләү өлкәһендә хәлде яҡшыртыу буйынса үҙ тәҡдимдәрен әйтте.
Бынан тыш, «Башҡортостан Республикаһында халыҡты эш менән тәьмин итеүгә булышлыҡ итеү өлкәһендә Рәсәй Федерацияһы вәкәләттәрен тормошҡа ашырыу тураһында» БР Законының 7-се статьяһына үҙгәрештәр индереүсе закон проекты ҡаралды, уны парламенттың май ултырышы көн тәртибенә индереү өсөн Дәүләт Йыйылышы Президиумына беренсе уҡыуҙа ҡарарға тәҡдим итергә ҡарар ителде.
Депутаттар «Рәсәй Федерацияһы Хеҙмәт кодексының 37-се һәм 50-се статьяларына үҙгәрештәр индереү тураһында» 340721-5-се федераль закон проектын да хупланы, уның менән коллектив килешеүҙәр алып барыу һәм коллектив договор, килешеүҙәрҙе теркәү тәртибе аныҡлана.


text:
Муниципаль депутаттарға кандидаттар араһында ир-егеттәр 59 процент тәшкил итә — Башҡортостандың Үҙәк һайлау комиссияһы
ӨФӨ, 2015 йыл, 20 июль. /«Башинформ» мәғлүмәт агентлығы, Ғәлиә Нәбиева/.
Башҡортостанда урындағы үҙидараның вәкиллекле органдарына кандидаттарҙың 59 проценты (9201) — ир-егеттәр. Депутат мандаты өсөн көрәшергә әҙер гүзәл заттарҙың һаны 6395 тәшкил итә. Күрһәтелгән кандидаттарҙың составын Башҡортостандың Үҙәк һайлау комиссияһы тапшырҙы. Республиканың барлыҡ 53 районында ла урындағы үҙидараның вәкиллекле органдарына депутатлыҡҡа кандидаттар күрһәтеү тамамланды. Бөтәһе 15596 кеше документ биргән.
Дәғүәселәрҙең күбеһе 40-49 йәштә — 5344 (34,27 процент). 50-59 йәшлектәр ҙур әүҙемлек күрһәтә — 4920 (31,55 процент). 30 йәше тулмаған 1224 кандидат (7,85 процент) депутатлыҡҡа дәғүә итә. Кандидаттарҙың алты проценттан ашыуы 60 йәштән өлкән. 30-39 йәшлек дәғүәселәр 20,29 процент тәшкил итә.
2015 йылдың 13 сентябрендә — Берҙәм тауыш биреү көнөндә — Башҡортостандың 53 районында (Белорет районынан тыш) урындағы үҙидараның вәкиллекле органдарына депутаттар һайлау уҙғарыла. Ике ҡала биләмәһе Советтарына (Бәләбәй районының Приютово һәм Шишмә районының Шишмә ҡасаба Советтары) депутаттар һәм 775 ауыл биләмәһе Советтарына депутаттар һайлау планлаштырыла.


text:
Башҡортостан музейҙарына һирәк осрай торған китаптар бүләк итергә мөмкин
ӨФӨ, 2015 йыл, 3 февраль. /«Башинформ» мәғлүмәт агентлығы, Ләйлә Аралбаева/.
14 февралдә Өфөлә Халыҡ-ара китаптар бүләк итеү көнөн билдәләйәсәктәр. Был көндө туғандарға, дуҫтарға һәм әҙәбиәт һөйөүселәрҙең барыһына ла китап биреү ҡабул ителгән.
БР Мәҙәниәт министрлығы Әҙәбиәт йылына арнап «Музейҙарға — һирәк осрай торған китаптар!» акцияһын иғлан итте. Акция барышында республикала йәшәүселәр Башҡортостан музейҙары фондына һирәк осрай торған китаптар бүләк итә ала.
— 1950 йылға тиклем баҫылып сыҡҡан, шулай уҡ ҙур булмаған тираж менән нәшер ителгән һәм билдәле кешеләрҙең автографтары ҡуйылған баҫмаларҙы һирәк осрай торған китаптар тип атайҙар. Бындай даналар ҙур ҡиммәткә эйә һәм китап һөйөүселәрҙең иғтибарын йәлеп итә, — тип хәбәр иттеләр министрлыҡтан.
Китап тапшырыусылар музейға бушлай килә ала. Акция хаҡында мәғлүмәт «ВКонтакте» һәм Facebook социаль селтәрҙәрендә бирелгән.


text:
Шәмбе көндө Өфө халҡы энергия һаҡлаусы ҡулланылған лампаларҙы бушлай тапшыра аласаҡ
21 апрелдә Өфөлә экологик өмә үткәрелә, унда терегөмөшлө лампалар йыйыу ойоштороласаҡ. Ҡулланылған лампаларҙы 12 — 18 сәғәттәрҙә 8 Март урамы, 12/1 адресы буйынса тапшырырға мөмкин.
Экологик өмәне ойоштороусылар Рәсәйҙә энергия һаҡлаусы лампаларҙың йыл һайын популярлаша барыуын билдәләй, әммә уларҙы зарарһыҙландырмаһаң, тирә-яҡ мөхиткә етди зыян килтереүҙәре ихтимал. Хәтерегеҙгә төшөрәйек, терегөмөшлө ҡалдыҡтар 1 класлы хәүеф төркөмөнә ҡарай һәм махсус объекттарҙа зарарһыҙландырылырға тейеш.
Башҡорт дәүләт университетының «Студенттар ирекле эшҡыуарлыҡта» SIFE командаһы был проблеманы хәл итеүгә етди ҡарай һәм Йәшәйеш хәүефһеҙлеге фәнни-тикшеренеү институты менән берлектә халыҡҡа энергия һаҡлаусы лампалар менән эш итеү ҡағиҙәләре, уларҙы утилләштереүҙең кәрәклеге тураһында мәғлүмәт бирә, уларҙы йыйыуҙа ҡатнаша.
Ҡулланылған лампалар бушлай ҡабул ителәсәк. 8 Март урамындағы майҙандан тыш, Өфөлә лампа йыйыу буйынса башҡа нөктәләр ҙә билдәләнгән: уларҙы «Үҙәк», «Ҡунаҡһарай» сауҙа-сервис комплекстары, «Нефтсе» мәҙәниәт һарайы, Телеүҙәк янындағы майҙандарҙа ла тапшырып буласаҡ.
Ошо уҡ көндө «Минең ҡалам — минең өйөм» экологик акцияһы сиктәрендә «Тәбиғәт» дәүләт унитар предприятиеһы ла Өфөлә иҫке лампалар йыйыуҙы ойоштора.


text:
Беҙ шат һезгә барлыҡ тапшырырға яңы етәксе һ. б. WordPress плагин релиз. Был Роллинг-релиз, ул үҙ эсенә алмай, әллә ниндәй ҙур үҙгәрештәр йәки нәмә тора, был артыҡ новаторский. Шуға күрә беҙ ябай йөрөргә changelog һәм аңлатып биреү, яңалыклары.
- Беҙ импортировать бер ни тиклем яҡшыртыу ябай HTML-документ, ул хеҙмәт итә өсөн нигеҙ етәксе һ. б. парса яңы сығарыу фаворского, түгел, бик күп бында яңалыклары
- Рөхсәт ителә урынлаштырыу пост/биттәре тел менән, ябай ғына кеүек ҡыры Select. Был яңы функция, нисек, ни өсөн һуң эшкәртелергә минең һуңғы добавления tp_language Мета был посттар ҡул менән яңыртты, әммә был бер ҙә процессы еңелләштереү, һәм был, шулай уҡ, инанысы күсерергә тел шаблон буйынса индерелгән, шулай булғас, функцияһы ысынлап та ла эшләйәсәк.
- Кисергә тураһында ҡайһы бер шарттарына, улар алмайбыз төнәтергә һәм Ҡулланыусы, һис шикһеҙ, мотлаҡ хәбәрҙар булырға,. Хәҙерге ваҡытта ике бар хәле, беҙ кистә тураһында, булып торған кешеләр яһалған күбеһе етәксе һ. б. ярҙам мәсьәләләре Дата. Тәүге осорҙа беҙ кистә етмәү тураһында хәтер, һәм беҙ призыва кешеләр өҫтәү өсөн уларҙың лимиты хәтер PHP (йәки переключаться өсөн яҡшы ғына хостинг). Икенсе юл ҡуймау уңайынан булмау APC йәки шундай уҡ мөмкин булған йәшерергә ҡырҡа етештереүсәнлеге (күптән түгел, выключатель яҡшыраҡ хостинг!). Иҫкәртеү һау-сәләмәт булырға мөмкин удалены, ажау на ҙур булмаған символы " х " һәм яғынан, ул буласаҡ тип гарантия бирә, Һеҙ генә күрерһең был иҫкәртеү менән киләсәктә.
- Иғландары урып-йыйыу анонимно statisics ризалығы менән улланыусының. Зинһар өсөн, зинһар, рөхсәт итегез безгә ҡайһы бер мәғлүмәттәр йыйырға! беҙ бик теләйбез, суета статистика әллә ниндәй, нисек беҙ был белем 1 миллионлаған сайттар һәм переводе миллион биттән секундына!
- Исправлено ҡайһы бер незначительный иҫкәртеү, хәбәр итеү улар тураһында хәбәр иттеләр кулланыусылар. Күберәк буласаҡ һеҙҙең журналдар буласаҡ заты һуң уйындан алыу бүлеге етәксе һ. б.!


text:
Өфөнөң төньяғындағы Новоалександровка ҡасабаһы сәнәғәт кластеры булараҡ үҫешәсәк
ӨФӨ, 2015 йыл, 28 июль. /«Башинформ» мәғлүмәт агентлығы, Розалиә Вәлиева/.
Өфөнөң төньяғындағы ташландыҡ Новоалександровка ҡасабаһы сәнәғәт йүнәлеше буйынса кластер булараҡ үҫешәсәк. Был хаҡта Өфө хакимиәтенең Баш архитектура һәм ҡала төҙөлөшө идаралығы етәксеһе Илдар Ибраһимов мэрияла үткән матбуғат конференцияһында белдерҙе.
— Әлеге ваҡытта планлаштырыу документтары менән шөғөлләнәбеҙ, — тип һөйләне Илдар Ибраһимов. — Аңлашыла, был биләмәлә сәнәғәт предприятиелары ғына буласаҡ, башҡа объекттар өсөн санитар-һаҡлау зоналарын үтәү мөһим.
Новоалександровка ҡасабаһы Өфөнөң төньяғында Ағиҙел буйында урынлашҡан. 1992 йылдан 1995 йылға тиклем халыҡты нефть сәнәғәте предприятиеларының санитар-һаҡлау зоналарынан ситкә күсергәндәр.


text:
6 сентябрь
6 сентябрь — григориан стиле буйынса йылдың 249-се (кәбисә йылында 250) көнө. Йыл аҙағына тиклем 116 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Болгария — Берләшеү көнө.
- Пакистан — Оборона көнө.
- Свазиленд — Бойондороҡһоҙлоҡ көнө.
- Чили — Милли берҙәмлек көнө.
Тарихи ваҡиғалар[үҙгәртергә | вики-тексты үҙгәртергә]
- 1716 — Бостон ҡалаһында Америкалағы беренсе маяҡ төҙөлә.
- 1852 — Манчестерҙә Британияның тәүге түләүһеҙ китапханаһы асыла.
- 1936 — «СССР-ҙың халыҡ артисы» исеме булдырыла. Уға беренселәр булып К. С. Станиславский, В. И. Немирович-Данченко, В. И. Качалов, И. М. Москвин лайыҡ була, ә 1991 йылда СССР тарҡалыр алдынан был маҡтаулы исем һуңғы тапҡыр бирелә, уны йырсы А. Б. Пугачева менән актёр О. И. Янковский ала.
- 1939 — Ленинградта Аркадия Райкин етәкләгән Дәүләт эстрада миниатюралары театры асыла.
- 1952 — Женевала авторлыҡ хоҡуғы тураһындағы Бөтә донъя конвенцияһына ҡул ҡуйыла.
- 1991 —
- СССР Балтик буйы республикалары Эстония, Латвия һәм Литваның бойондороҡһоҙлоғон таный.
- Ленинградҡа 1914 йылға тиклемге тарихи атамаһы Санкт-Петербург кире ҡайтарыла.
Был көндө тыуғандар[үҙгәртергә | вики-тексты үҙгәртергә]
- 1863 — Дмитрий Александрович Граве, совет математигы, СССР Фәндәр Академияһының почётлы академигы.
- 1886 — Александр Иванович Зражевский, театр һәм кино актёры, СССР-ҙың халыҡ артисы (1949).
- 1908 — Ғәйфуллин Абдрахман Зәйнулла улы, Бөйөк Ватан һуғышында ҡатнашыусы, Советтар Союзы Геройы (1945).
- 1928 — Евгений Фёдорович Светланов, дирижёр, композитор һәм пианист, СССР-ҙың халыҡ артисы (1968), Социалистик Хеҙмәт Геройы (1986), Ленин (1972) һәм СССР-ҙың Дәүләт (1983) премиялары лауреаты (1983).
Был көндө үлгәндәр[үҙгәртергә | вики-тексты үҙгәртергә]
- 1952 — Шәйхетдинов Ғимай Фәсхетдин улы, Бөйөк Ватан Һуғышында ҡатнашыусы, Советтар Союзы Геройы (1944).
- 1998 — Акира Куросава, япон кинорежиссёры, сценарист һәм продюсер, СССР-ҙың Халыҡтар Дуҫлығы ордены кавалеры (1991).
- 1998 — Фәсил Әхмәтов, татар композиторы, Татарстан Республикаһының (1995) һәм Рәсәй Федерацияһының (1992) халыҡ артисы, Татар АССР-ының [абдулла Туҡай исемендәге (1975) һәм РСФСР-ҙың М. Глинка исемендәге (1988) Дәүләт премиялары лауреаты.
- 1999 — Назар Нәжми, Башҡортостандың халыҡ шағиры.